Tak malu ke bangga mengaku kenali pelakon filem porno?

Sehari dua ni heboh cerita Maria Ozawa datang ke Kuala Lumpur. Remaja lelaki yang meningkat dewasa dipertengahan tahun Y2K (masa ni tiada perkataan hipstur lagi dekat Malaysia) pasti mengenali beliau. Jangan bohong. Tak semua, tapi kebanyakannya akan kenal siapa Maria Ozawa. Tak perlu aku perkenalkannya.

Pada padangan aku ok je dia datang pun. Hak dia nak berjalan dekat mana pun dalam dunia ni. Malahan kerajaan kita pun tidak mengenakan sebarang sekatan imigresen kepada beliau. Yalah, cerita lakonan beliau tidak masuk pawagam The Rex, Coloseum, Odeon atau mana-mana cineplex dalam Jaya Jusco pada masa itu. Bukan macam cerita Beauty and The Beast. Pada masa itu yang ada hanyalah CD cetak rompak, 3gp dalam henfon Nokia sabun ataupun download dari aplikasi LimeWire diawal era letusan teknologi. Lebih kurang begitulah zamannya.

Dalam friendlist aku ramai yang meraikan kehadiran Maria. Update status, buat lawak sikit-sikit. Yang mana aku nampak aku hide atas alasan tidak berminat untuk turut serta atau yang rapat aku akan bagi setepek dekat batang hidung dalam group whatsapp. Tapi akhirnya kami ber hahahaha sama-sama no heart feeling.

Pada aku ia sesuatu yang memalukan untuk mengaku mengenali Maria Ozawa secara umum. Yalah, dulu masa nak tengok dia punyalah sakan menyorok dari pengetahun mak bapak dan kawan-kawan sebab malu. Tapi bila dia datang Malaysia kau raikan dia macam dia Emma Watson, takpun macam dia tu Selena Gomez. Maria adalah artis sisi gelap hiburan yang tidak diterima masyarakat. Kalau mak kau tahu kau tengok dia, agaknya masa tu kau makan nasi bubur guna straw dekat hospital. Mampus kena belasah bro.

Kehadirannya di kaca tv hanyalah sebagai simbol seks semata-mata. Sehingga kini aku masih tidak mahu mengaku melihat filem lakonan Maria. Ia sesuatu yang memalukan untuk dibicarakan secara umum. Ya inilah kesilapan masa lalu yang tidak perlu diulang masa kini. Pernah dengar ungkapan "What happen in Vegas stay in Vegas"? Ya, konsepnya sama. Tiada beza dalam kes perfileman Maria Ozawa.

Kau sembang tengok Maria Ozawa ni kau tak malu ke bro? Ke macam mana? Perlu ke dosa kau diketahui umum. Pada aku, cukuplah dosa aku diketahui tuhan yang entah bila aku mampu bertaubat aku juga tidak tahu.

Yang memanggil aku menulis sedikit berkaitan isu ni adalah satu page besar di Facebook. Bayangkan page yang mempunyai hampir 2.6 juta likers dan follower juga bercerita mengenai kehadiran bintang porno yang kita tahu kewujudannya tidak diiktiraf dalam industri hiburan negara. Ini bukan Vietnam yang kau boleh tonton rancangan porno di kaca tv. Ini Malaysia. Page ini tanpa segan silu menaikkan status konon-konon menghentam teman lelaki Maria Ozawa sedangkan artikel yang ditulis bertajuk "Bekas Pelakon Porno Datang Berkunjung Ke KL". Sebenarnya status atau quote menghentam itu hanya untuk menarik minat likers untuk klik link tersebut. Bukannya marah sangat pun.

Untuk apa di ceritakan perihal ini kepada umum? Supaya masyarakat tahu ada bintang porno sedang bercuti di Malaysia? Sehingga saat aku menulis telah ada 1.7k likes, 20 share dan 224 komen pelbagai reaksi yang menggelinjang kergersangan, sinis, gembira, mahupun marah dan semestinya sebaris makian dari aku sendiri.

Page lain aku tak pasti kerana aku tak like sangat page-page yang cari duit gunakan artikel-artikel yang tiada asas. Itu belum cerita hal media massa arus perdana punya berita lagi.

Persetankan kerana trafik dan keuntungan setiap klik kepada link adalah lebih penting.

Jika page sebesar ini dan media arus perdana juga turut bercerita hal bekas bintang porno Jepun secara bebas, apa lagi yang kita harapkan dengan masyarakat kita di masa hadapan?

Hari ni jika ada kes cabul kita melompat menempelak si pelaku. Ada kes rogol kita marah minta dihukum mati. Ada kes pedophile kita viralkan ke seluruh alam maya untuk diberi peringatan supaya menjaga diri dan keluarga. Tak cukup dengan tu kita jaja maklumat peribadi si pelaku. Sambil berteriak mati, mati, mati.

Tapi bila ada bekas bintang porno datang bercuti ke negara kita, kita raikannya dengan penuh keterujaan. Mana satu kau ni? Menentang perilaku seks bebas atau sebaliknya? Atau Kau gila seks ke apa sebenarnya? Atau kau memang tak tahu malu nak semua orang tahu yang kau pernah tengok Maria Ozawa berbogel tanpa seurat benang?Sedangkan konsert Megadeth untuk beberapa ribu orang ada juga yang menentang. Inikan pula kisah pornstar yang datang bercuti dan ada kemungkinan dibaca oleh 1 juta pengguna di page tersebut. Siapa yang akan menentang page-page besar ini jika mereka bercerita mengenai Maria Ozawa? Kalau tiada, biar aku yang menentang kebodohan ini.

Isunya bukan dia datang bercuti, isunya adalah ia telah memulakan perasaan ingin tahu kepada pengguna-pengguna internet yang tidak pernah mengenali beliau. Secara tidak langsung isteri, sepupu, adik saudara, adik ipar, kakak, mak, bapak atau nenek yang melihat akan search siapa Maria Ozawa ni? Page besar Facebook itu dan mereka-mereka yang update status mengenai perkara ini telah mempopularkan kembali filem-filem lakonan Maria Ozawa secara tidak sedar. Semalam Maria Ozawa trending di Twitter sejurus aku mendaftar akaun laman sosial tersebut. Ya aku dah ada twitter ShahRafiIhsham. Pergi tekan follow sana.

Termasuklah artikel yang aku tulis ni. Sesiapa yang terbaca akan bertanya dan perasaan ingin tahu itu amat dalam sebenarnya lebih-lebih lagi untuk perkara negatif. Aku juga bersalah. Tapi aku rasa perkara ini perlu disentuh dari sisi lain selain meraikannya dengan penuh keterujaan.

Persoalannya, adakah perlu kita menggembar-gembur berita percutian pelakon porno atau "What happen in Vegas stay in Vegas?"

Kau fikirlah sendiri dan jangan disalahkan jika masyarakat ini terus hanyut dan rosak ditelan zaman. Malahan lebih rosak daripada kerosakan aku, kau dan mereka semua.


Tahukah Anda Maksud Sebenar Perkataan 'Roger'?

Penggunaan perkataan roger telah menjadi suatu kebiasaan dalam perbualan harian masyarakat di negara kita. Antara penggunaannya yang paling popular pada masa sekarang adalah frasa “Gerak lu, pape roger”.

Penggunaan perkataan roger dalam bahasa pasar kita bermaksud menghubungi atau menelefon, atau dalam sebutan lainnya ‘calling-calling’ walaupun sebenarnya kita tidak call menggunakan telefon pun, cuma sekadar menghantar pesanan ringkas melalui SMS atau aplikasi Whatsapps. Unik sungguh..

Namun begitu, adakah anda tahu apa sebenarnya maksud perkataan ‘roger’ ini?

Semasa era awal perhubungan melalui radio (terutama sekali oleh agensi pertahanan dan penerbangan), perkataan Roger digunakan untuk merujuk kepada huruf R dia awal perkataan ‘Received’ atau diterima. Oleh kerana komunikasi melalui oleh radio ini mengalami banyak gangguan isyarat dan dicemari oleh bunyi-bunyi lain seperti bunyi tembakan meriam dan deruan enjin kapal terbang, menyebut perkataan ‘Received’ menjadi kurang efisyen dan kurang jelas. Oleh sebab itu, perkataan 'Roger' disebut oleh penerima untuk membolehkan penghantar tadi mengetahui dengan jelas yang pesanannya telah diterima.

Mengikut sistem NATO (North Atlantic Treaty Oranization), 26 perkataan telah diwakilkan kepada 26 huruf yang kita kenal dan susunannya adalah seperti berikut;

Alfa, Bravo, Charlie, Delta, Echo, Foxtrot, Golf, Hotel, India, Juliett, Kilo, Lima, Mike, November, Oscar, Papa, Quebec, Romeo, Sierra, Tango, Uniform, Victor, Whiskey, X-ray, Yankee, Zulu.

Dapat kita perhatikan yang dalam sistem ini, perkataan 'Romeo' telah menggantikan perkataan 'Roger' untuk huruf R. Di awal era komunikasi radio, huruf R pernah diwakili dengan perkataan ‘Rush’. Ia kemudiannya ditukar kepada perkataan ‘Roger’ lebih kurang pada tahun 1927 dan kemudiannya ditukar pula kepada perkataan ‘Romeo’ pada tahun 1957 dan kekal hingga sekarang. Namun begitu, penggunaan perkataan 'Roger' masih meluas sehingga kini, mungkin sekali akibat dari pengaruh dari filem-filem Perang Dunia Ke-Dua seperti Saving Private Ryan, Behind Enemy Lines dan sebagainya.

Nah..sekarang anda sudah teriluminasi dengan fakta ini, mohon anda SHARE pula untuk kawan-kawan anda.


Jom Kenali Siapa Sebenarnya King Afiq Sebelum Bergelar Jutawan

Baru-baru ini, kita telah dikejutkan dengan penahanan seorang jutawan muda kerana disyaki menjual produk tiruan secara atas talian hingga mengaut keuntungan jutaan ringgit. Oleh itu, para netizen mendakwa jutawan muda yang dimaksudkan ialah Ameerul Afiq atau lebih dikenali dengan nama King Afiq memandangkan gambar apartmen yang diserbu KPDNKK itu kelihatan serupa dengan gambar yang pernah dikongsinya terdahulu di media sosial.

Untuk pengetahuan anda, King Afiq sememangnya sangat aktif memberikan ceramah perniagaan selain dikatakan sering menunjukkan kekayaannya di media sosial. Persoalannya, siapakah sebenarnya King Afiq disebalik dakwaan yang dilemparkan terhadapnya itu? Mari kita sama-sama rungkai dengan membaca sedikit sebanyak kisah hidupnya sebelum bergelar jutawan yang bakal memberi inspirasi kepada anda.

King Afiq merupakan seorang usahawan muda yang menjalankan bisnes atas talian (online business) menerusi platform seperti Instagram, Facebook, Youtube dan Twitter. Sepanjang menjalankan bisnes tersebut, King Afiq melalui banyak pahit manis perniagaan yang membuatkannya belajar sesuatu yang amat berharga. Bak kata orang, pengalaman merupakan guru terbaik dalam hidup. Sudah menjadi adat untuk orang di luar sana hanya nampak kejayaannya sekarang tetapi tidak latar belakang dan apa yang telah dia lalui selama ini.

King Afiq dilahirkan pada 10 Jun 1997 di Kajang. Ibu bapanya merupakan orang biasa-biasa sahaja, tapi di matanya mereka merupakan insan terhebat di muka bumi. Mengapa? Ianya kerana walau banyak kali melalui jatuh bangun dalam dunia perniagaan, namun mereka tak pernah berputus asa - bermula daripada menjual kerepek, membuka gerai atau lot tudung di pasar malam sehinggalah sekarang mereka mampu untuk mempunyai gudang kain mereka sendiri di Taman Melawati, Kuala Lumpur.

Merasakan perasaan bangga dengan kejayaan mereka itu tidak cukup, King Afiq mengambil keputusan untuk membanggakan mereka pula biarpun mengakui dirinya seorang yang sangat nakal.

Ibu bapa King Afiq telah menyusun perjalanan hidupnya dengan begitu kemas dan rapi sekali. Walaupun hakikatnya Allah yang menentukan perjalanan hidup seseorang itu, namun ibu bapalah yang menjadi wasilah sebagai penyusun perjalanan hidup anak mereka.

King Afiq dihantar ke sebuah tadika yang agak ke arah moden sedikit yang lebih mementingkan pembelajaran Bahasa Inggeris berbanding agama. Jelasnya, dia bukanlah berlatar belakangkan keluarga yang terlalu alim seperti ustaz atau ustazah, tetapi orang biasa sahaja seperti kebanyakan dari kita.

Apabila meningkat usia sedikit, King Afiq kemudian dihantar ke sekolah rendah berhampiran rumahnya, iaitu Sekolah Kebangsaan Taman Melawati 2. Sejak usia 6 tahun, King Afiq sudah memulakan dunia bisnesnya. Sewaktu kecil dahulu, King Afiq menjual gambar yang ditekap dari buku-buku lukisan lain, lalu dijual dengan harga 50 sen pada kawan-kawannya untuk diwarnakan.

Sementara menanti keputusan UPSR keluar pula, King Afiq juga ada membuat bisnes lain iaitu menjual 'jajan’ atau makanan ringan kepada rakan-rakannya. King Afiq membeli makanan ringan dalam kuantiti yang banyak di pasaraya Giant dan kemudian menjualnya di sekolah. Tatkala rakan sebayanya sibuk berhibur dengan kelekaan dunia, King Afiq gigih mencari duit.

King Afiq di zaman persekolahannya aktif dalam sukan dimana dia mewakili permainan bola sepak peringkat negeri Selangor dari darjah 4 hingga darjah 6. Tetapi, ianya sama sekali tidak menjejaskan pelajarannya apabila berjaya memperoleh keputusan cemerlang sebanyak 5A dalam UPSR. Malah, adik-beradiknya yang lain juga cemerlang dalam pelajaran mewarisi kebijakan ibu bapanya.

Sewaktu memasuki sekolah menengah, King Afiq enggan masuk sekolah asrama kerana bimbang hidupnya akan terkongkong dan ketinggalan zaman. Pada tahun 2010 sewaktu Tingkatan 1, ayah King Afiq secara tiba tiba mahukan dirinya memasuki sekolah agama. Terkejut dengan keputusan itu, King Afiq akhirnya mencuba juga untuk menggagahkan dirinya memasuki sekolah tersebut.

Akhirnya, King Afiq bersekolah di Sekolah Tinggi Islam Assofa yang mana pada permulaannya dia merupakan pelajar paling teruk di sekolah itu yang menurutnya seperti 'seekor jin yang ada dalam kawasan malaikat'. Ini kerana kejutan budaya yang dialaminya apabila dikelilingi kesemua budak-budak 'skema' dan alim.

Sewaktu itu, King Afiq sekali lagi mengambil peluang untuk menceburkan diri dalam bisnes. Idea timbul apabila dia melihat rakan-rakannya setiap hari memakai baju melayu tetapi butang baju melayu mereka kebiasaannya buruk memandangkan ianya kawasan kampung.

Oleh itu, King Afiq mula menjual butang baju melayu ala-ala berlian yang kelihatan mahal dan eksklusif. Ternyata, sambutan yang diterima amat menggalakkan. Manakala semasa Tingkatan 2, King Afiq kembali membuat bisnes yang pernah dilakukannya ketika sekolah rendah iaitu menjual 'jajan'. Pada masa yang sama, King Afiq juga menjadi wakil yang akan membuat baju untuk batchnya dari Tingkatan 2 sehingga Tingkatan 5.

Sewaktu berada di Tingkatan 4, King Afiq mula menjual jersey bola di asramanya. Sementelah audiens di asrama agak besar disebabkan jumlah pelajar yang ramai, maka senang bagi King Afiq untuk membuat jualan. Hasil pendapatannya ketika itu cukup lumayan, dianggarkan sekitar RM20,000 ke RM30,000 sepanjang 5 tahun King Afiq bersekolah di sana.

Bukan itu sahaja, King Afiq juga ada menjual jam berikutan kebiasaannya pelajar-pelajar sekolah tersebut tidak membawa jam setiap kali peperiksaan. Peluang itu direbut dengan menjual jam yang moden dan bergaya.

Ketika sedang menghampiri peperiksaan percubaan SPM, King Afiq mula berfikir tentang perancangannya selepas mula meninggalkan sekolah. Suatu hari ketika sedang solat Isyak, King Afiq terlintas untuk membuka InstaShop sebagai sumber pendapatan. Sebaik memberitahu kepada ibu bapanya tentang idea tersebut, mereka benar-benar menyokong buah fikirannya itu dan memberi semangat yang tidak putus-putus.

Ternyata, modal yang digunakan King Afiq untuk perniagaannya kini diperoleh dari duit hasil pendapatan yang dikumpul sewaktu berniaga di zaman persekolahan suatu ketika dahulu. Semoga kisah King Afiq ini mampu membuka mata para peniaga di luar sana untuk sentiasa berusaha mencapai kejayaan.


Mengapa bateri telefon lambat penuh?

Telefon pintar merupakan satu kepentingan pasa masa kini. Kebanyakan tugas-tugas harian kita dapat dipermudahkan menggunakan telefon pintar. Dengan hanya menggunakan gadjet yang mudah di bawa tersebut, kita dapat mencari maklumat, mengambil gambar dan menyampaikan maklumat kepada rakan-rakan dengan mudah.

Namun, pernahkah anda mengalami satu keadaan di mana ketika bateri telefon anda hampir habis, anda mengecas telefon anda namun ia lambat penuh? atau pernahkah anda mengecas telefon pintar anda semalaman namun masih tidak penuh? Ia pastinya satu keadaan yang sangat menyakitkan hati. Namun, tahukah anda apakah punca yang menyebabkan perkara ini terjadi?

Jika anda mengalami masalah pengecasan yang lambat, perkara pertama yang perlu anda periksa adalah kabel wayar telefon anda. Hal ini demikian kerana kabel pengecas merupakan benda yang paling mudah rosak. Kabel ini sering ditarik daripada punca kuasa elektrik setiap hari dan perkara tersebut menyebabkan ia mudah rosak. Anda perlu menggantikan kabel tersebut dengan kabel asli ataupun yang telah mendapat kelulusan daripada syarikat pengeluar yang terbabit. Jika tidak, masalah anda tidak akan selesai dan pengecasan telefon anda tetap perlahan.

Sekiranya anda menggunakan laptop atau komputer anda untuk mengecas telefon bimbit, maka telefon bimbit anda akan mengambil masa yang sangat lama untuk penuh. Walaupun dengan output USB 3.0, kuasa elektrik yang dibekalkan tidak cukup untuk mengecas telefon anda pada kadar yang optimum.  Begitu juga dengan adapter charger anda. Pastikan ia adalah keluaran asal pihak pengeluar yang asli untuk mendapatkan bekalan kuasa yang paling optimum untuk pengecasan telefon pintar anda.

Bagi pengecasan tanpa wayar, tidak dapat dinafikan bahawa ia sangat 'cool'. Namun, pengecasan tanpa wayar akan menyebabkan bateri telefon anda lambat penuh kerana faktor output tenaga elektrik yang kurang cekap berbanding pengecasan menggunakan wayar kabel.

aplikasi latar belakang atau aplikasi aktif juga mempengaruhi pengecasan bateri telefon pintar. Hal ini demikian kerana, aplikasi-aplikasi yang masih aktif akan memenuhi kapasiti Random Acces Memory (RAM) dan CPU telefon pintar. Aplikasi-aplikasi yang sering 'booting' dapat ditangani dengan menutup segala recent app atau anda juga boleh setkan aplikasi yang anda jarang gunakan kepada mod hibernasi supaya ia tidak aktif di latar belakang sekaligus menjimatkan bateri telefon dan menyebabkan pengecasan menjadi pantas.

setiap telefon yag telah lama digunakan akan mengalami satu keadaan di mana bateri telefon tersebut semakin lemah. Oleh itu, penjagaan bateri telefon perlu dilaksanakan sejak awal penggunaan telefon tersebut. Anda boleh ke artikel ini untuk tips penjagaan bateri telefon. Sekiranya bateri telefon anda telah lemah ata rosak, anda boleh membelinya di kedai dan menggantikannya dengan yang baru. Namun, sekiranya anda menggunakan telefon pintar di mana bateri telefon tersebut telah sedia dipasang, anda perlu mengahantar telefon anda ke pusat telefon tersebut untuk mendapatkan bateri telefon yang baru bai mendapatkan pengecasan telefon yang lebih efisyen dan pantas.

Ramai yang tidak mengetahui bahawa panjang dan ketebalan kabel wayar pengecas telefon juga memainkan peranan yang penting untuk memberikan pengecasan yang optimum. Jika kita lihat, kabel original yang diberikan semasa kita membeli telefon tidaklah terlalu tebal dan juga tidak terlalu panjang. Hal ini demikian kerana wayar yang tebal dan panjang akan meningkatkan rintangan bagi elektrik untuk melalui kabel tersebut. Rintangan yang tinggi akan melambatkan proses pengecasan telefon pintar. Oleh itu, sebelum membeli wayar kabel yang baru, ketebalan dan kepanjangan wayar tersebut perlu diberi perhatian.


7 Tips pengurusan diri yang pelajar perlu ambil tahu

Sebagai seorang tidak kira sama ada dari sekolah rendah, sekolah menengah atau kolej anda perlu mempunyai disiplin untuk mempeorlehi sesuatu kejayaan. Anda perlukan strategi untuk menjadi seorang pelajar yang cemerlang,gemilang dan terbilang. Untuk seseorang pelajar itu berjaya mereka perlu bijak untuk menggunakan masa. Seseorang pelajar yang cemerlang, tentu sekali tidak akan melakukan perkara-perkara yang merugikan dan bertangguh dalam melaksanakan sesuatu perkara.

Pada masa yang sama juga anda perlu belajar bagaimana untuk menguruskan kehidupan anda yang semakin hari semakin mencabar. Mempunyai rangka pelan pembelajaran adalah penting untuk mencapai kejayaan anda dalam pelajaran. Jadi, jika anda sedang mencari beberapa panduan mengenai cara terbaik untuk menguruskan diri sendiri, maka di sini terdapat tujuh tips pengurusan diri semua pelajar perlu tahu.

Pertama sekali anda perlu mendapat tidur malam yang cukup seberapa kerap yang anda boleh. Ramai yang tidak mengambil endah hal ini, jumlah minimum yang diperlukan untuk pelajar adalah di antara 7 hingga 9 jam sehari. Tanpa rehat dan tidur yang cukup boleh menyebabkan keupayaan pembelajaran seseorang individu terjejas kerana faedah tidur yang utama adalah untuk memulihkan otak dan menyegarkan tubuh.

Diet yang sihat juga penting pada setiap pelajar yang menempuh hari persekolahan di sekolah. Kenderaan memerlukan bahan api untuk bergerak, bergitu juga manusia perlu makanan yang seimbang untuk sistem tubuh badan yang cergas dan cerdas. Makanan yang seimbang dapat membantu anda mendapatkan lebih banyak inspirasi dan motivasi diri anda akan menjadi lebih baik untuk menempuh hari pembelajaran dan melaksanakannya dengan bertenaga. Banyakkan memakan  buah-buahan dan sayur-sayuran, ia akan membuat anda menjadi lebih kuat dan cerdas. Anda perlu mengambil sarapan walaupon sedikit sebelum sesi persekolahan bermula, pastikan bawa air kosong untuk diminum ketika didalam kelas.

Jangan sesekali sengaja untuk ponteng kelas kecuali ada hal tertentu seperti sakit atau hal kecemasan. Kebanyakan pakar strategi pembelajaran menekankan betapa pentingnya untuk anda tidak ponteng mana-mana kelas kerana akan sentiasa ada maklumat penting atau input yang guru atau pensyarah berikan kepada setiap kelas yang boleh menjadi kunci kepada anda untuk membuka idea untuk projek akhir serta peperiksaan yang bakal anda tempuhi. Jadi anda perlu sentiasa bersedia dari sekarang.

Anda perlu melekatkan kalendar pada dinding dan membuat nota pada diairi anda setiap tarikh akhir tugasan dan tarikh peperiksaan. Dengan cara ini anda akan sentiasa berada didalam keadaan bersedia dan dapat menyiapkan tugasan mengikut tarikh yang ditetapkan. Salah satu perkara yang mugkin boleh terjadi adalah apabila anda  melengkapkan tugasan tetapi anda lewat menghatarnya disebabkan anda tidak pasti tarikh akhir untuk menghatra tugasan. Sebab ini penting untuk anda membuat nota pada kalendar anda supaya tidak terlepas pandang perkara penting.

Zaman sekarang adalah zaman teknologi tinggi. Ibubapa harus memainkan peranan penting dalam memberi anak-anak gajet supaya mereka tidak leka dan mengabaikan tugaan yang diberikan. Setiap pelajar perlu berusaha untuk mengimbangi penggunaan teknologi tertentu dan juga platform media sosial. Teknologi merupakan punca nombor satu  untuk anda suka melengah-lengahkan masa dan menangguh kerja yang sering terjadi di kalangan para pelajar masa kini. Setiap pelajar perlu melatih diri untuk menghadkan dan menjauhkan diri dari teknologi apabila anda  sedang menulis tugasan. Apa yang perlu anda lakukan ketika itu adalah fokus untuk menyiapkan tugasan yang diberikan sahaja.

Jika anda adalah seorang pelajar yang jenis tidak boleh fokus apabila belajar bersendirian, maka membuat satu kumpulan untuk belajar bersama-bersama rakan sekolah atau kolej yang sama atau berlainan. Dengan belajar secara berkumpulan, anda akan dapat bekerja bersama dengan orang-orang yang bermotivasi dan melihat motivasi mereka lah yang akan merangsang anda untuk bertindak lebih positif dan membuat anda menjadi lebih produktif.

Untuk menjadi pelajar yang cemerlang, anda perlu belajar sentiasa dari awal tahun dan juga ketika hari peperiksaan. Ulangkaji untuk setiap subjek pada setiap hari dibuat pada hari yang sama atau setiap hujung minggu jika pelajar terlalu sibuk. Maklumat yang sentiasa diulangkaji akanlebih mudah untuk anda ingat dan fahami. Sentiasa memberi masa untuk ulangkaji semula pembelajaran supaya anda boleh masuk ke kelas pada hari berikutnya dalam keadaan sudah bersedia.


Teknologi ringkas ini mungkin mampu selesaikan masalah pencemaran laut

Dalam usaha memelihara sungai dan laut daripada pencemaran, sebuah startup telah melancarkan sebuah projek yang diberi nama SeaBin.

SeaBin ada sebuah produk mesra alam yang boleh membantu mengumpulkan sampah-sarap yang sedia ada di sungai dan laut dengan mudah sekali. Ianya sangat mudah digunakan dan tidak mendatangkan kesan sampingan kepada alam sekitar.

Pengguna hanya perlu meletakkan SeaBin di kawasan yang terdapat banyak sampah sarap dan SeaBin akan bekerja secara automatik. Sampah sarap tersebut akan disedut ke dalam SeaBin dan apabila penuh, anda hanya perlu mengeluarkan Seabin dari air.

SeaBin sangat mudah digunakan. Anda hanya perlu meletakkan SeaBin di mana-mana sungai atau laut yang ingin dibersihkan dan ianya akan 'menyedut' sampah-sarap yang ada berdekatannya. Mari lihat video demo ini:

Buat masa kini, SeaBin belum lagi dijual secara komersil dan pihak pembangun produk ini juga giat melakukan kajian dan kerjasama dengan beberapa pihak yang lain. Produk SeaBin ini dijangka akan mula dijual pada musim panas 2017 ini.

Pihak pembangun SeaBin telah membuat kajian selama 4 tahun dan mereka amat positif akan kemampuan SeaBin. SeaBin juga tidak mendatangkan ancaman kepada hidupan laut di mana sepanjang kajian mereka, belum pernah lagi terdapat ikan atau hidupan laut lain yang terperangkap dalam SeaBin ini,


12 Barang Kegunaan Harian Di Rumah Yang Anda Tak Tahu Ada Tarikh Luput

Setiap barang yang ada di muka bumi ini mempunyai tarikh luput masing-masing. Malah manusia pun ada tarikh luput iaitu kematian. Namun, kebanyakan daripada kita hanya memberikan perhatian kepada tarikh luput pada barang-barang yang kita tahu mempunyai tarikh luput sahaja, seperti makanan kerana ia mudah rosak.

Kita tak pernah terlupa untuk menyemak tarikh luput susu atau roti. Kita sering terlupa, atau mungkin kita tak tahu, bahawa peralatan rumah lain juga mempunyai tarikh luput.

Iluminasi.com ingin berkongsi dengan anda 12 barang di rumah dan peralatan lain yang mempunyai tarikh luput.

Mungkin ramai yang tak tahu, atau tidak kisah, selagi bantal tersebut boleh dipakai, kita akan pakai. Apatah lagi bagi mereka yang mempunyai 'bantal busuk' sejak kecil. Sebenarnya bantal mempunyai jangka hayat selama 2 hingga 3 tahun. Bantal akan menjadi rumah kepada hama, yang akan memberikan banyak masalah kepada kesihatan kita. Bantal lama juga akan menyebabkan kesakitan pada leher kerana kehilangan bentuk asalnya disebabkan penggunaan melebihi jangka masanya.

Pernah tengok orang memakai tuala sehingga nipis dan gelap warnanya? Ia bukanlah disebabkan kualiti tuala itu tidak bagus, tetapi kerana penggunaan sesebuah tuala untuk jangka masa yang terlalu lama. Jika anak-anak anda tinggal di asrama, cuba periksa tuala anak anda. Sama ada ianya masih elok atau tidak. Disebabkan tuala sentiasa basah, ia adalah tempat yang paling baik untuk pertumbuhan bakteria, dan akan menjadi punca kepada pelbagai penyakit kulit.

Walaupun kerap dibasuh, tuala akan tetap tidak dapat menyelesaikan masalah itu. Sentiasa tukar kepada tuala yang baru, setiap 1-2 tahun.

Ya, kebanyakan di antara kita hanya akan menukar kepada berus gigi yang baru hanya apabila bulu-bulunya sudah tercabut atau rosak. Doktor gigi mengesyorkan agar kita menukar berus gigi setiap 2 atau 3 bulan. Berus gigi yang rosak dan keras akan menyebabkan hakisan pada gigi.

Span mandian atau loofah akan mula membiakkan bakterian dan kuman hanya dalam beberapa minggu. Disebabkan ia sentiasa dalam keadaan basah, ini akan mempercepatkan lagi proses pembiakan tersebut. Loofah yang diperbuat daripada plastik dan berjaring seperti gambar di atas adalah lebih selamat dan tahan lebih lama, kira-kira 8 minggu kerana ia mempunyai ruang antaranya yang lebih besar berbanding span mandian biasa.

Untuk memastikan span anda tahan lebih lama, sentiasa bilas dan keringkan span dan loofah anda selepas setiap kali digunakan. Gantikannya selepas beberapa minggu.

Pernah tak anda mengalami situasi ini, anda baru berpindah ke rumah baru, dan terdapat produk pembersih atau pencuci seperti pencuci lantai atau sabun basuh baju. Berasa rugi untuk buang barang-barang ini anda pun gunakannya untuk mencuci lantai dan baju anda. Pernah?

Ini adalah kerana kita mengganggap produk-produk ini tidak mempunyai tarikh luput, dan berasa rugi jika membuangnya. Menurut Good Housekeeping, keberkesanan produk-produk ini akan berkurangan selepas tempoh tertentu dan bekas plastik produk itu juga akan memberi kesan kepada formula produk itu. Kami sertakan tarikh luput bagi produk-produk pembersih yang mungkin ada di rumah anda.

Minyak wangi dan eau de parfum boleh tahan selama 3 tahun jika tidak dibuka dan digunakan, dan tahan untuk 2 tahun jika digunakan. Manakala eau de toilette pula boleh bertahan selama 4 tahun jika tidak dibuka, dan 2 tahun jika dibuka. Jadi sebelum anda membeli minyak, jangan hanya pilih bau yang anda suka sahaja, anda juga perlu periksa tarikh luput.

Bagi yang mempunyai anak kecil, pastikan anda sentiasa memantau puting yang diberikan kepada si kecil. Puting yang diperbuat daripada getah perlu digantikan, tak kiralah berapa lama ia telah digunakan dan keadaan puting itu. Ia amat mudah rosak dan boleh menyebabkan pembiakan kuman dan bakteria.

Oleh kerana kerusi ini diperbuat daripada bahan yang mengembang dan mengecut berdasarkan jangka umur dan suhu, dan suhu dalam kereta yang berubah terlalu kerap, kebanyakan kerusi kereta kanak-kanak mempunyai jangka hayat selama 6 hingga 10 tahun SELEPAS dari tarikh pembuatan. Tarikh luput biasanya dipaparkan pada bahagian bawah atau tepi produk tersebut.

Juga, kerosakan terdahulu, atau jika anda terbabit dalam kemalangan juga boleh memberikan kesan kepada keselamatan kerusi ini. Jadi, jangan sesekali anda cuba untuk membeli kerusi kereta bayi terpakai, kerana tidak tahu tahap keselamatannya. Lebih baik membelanjakan lebih wang daripada mengambil risiko yang sangat bahaya.

Ya, baju dalam wanita juga mempunyai tarikh luput. Sebaik sahaja baju dalam anda hilang bentuk, keanjalan, menjadi besar atau kecil, dan juga menjadi tidak selesa, tiba masanya untuk anda membuangnya dan membeli yang baru tanpa rasa kesal. Ia tidak baik untuk kesihatan payu dara anda, dan juga keselesaan yang kurang dalam seharian anda.

Jika anda seorang atlit, atau suka bersenam, anda mungkin tahu bahawa kasut sukan mempunyai tarikh luput. Setelah kasut sukan anda digunakan untuk larian sebanyak 400 hingga 500 kilometer, ia kusyen pada kasut tersebut akan mula hilang dan ini akan memberi kesan kepada sendi-sendi anda. Namun, jika anda jarang menggunakannya, tukar kepada kasut baru jika anda berasa tidak selesa dan rasa sakit-sakit.

Setiap wayar sambung mempunyai kapasiti yang tertentu. Jika anda melebihi kapasitinya, ia akan merosakkan wayar sambung tersebut dan boleh menyebabkan masalah besar seperti litar pintas yang akan menyebabkan kebakaran. Tidak berbaloi untuk mengambil risiko yang besar hanya kerana anda tidak mahu menukarnya.

Biasanya, krim pelindung matahari mempunyai jangka hayat selama 3 tahun, walaupun tidak dipaparkan pada produk tersebut, menurut pakar-pakar. Setelah melepasi jangka hayat ini, keberkesannya akan menjadi kurang. Jadi, sebelum membeli, anda perlulah menyemak tarikh luputnya terlebih dahulu, dan jika ia tidak mempunyai tarikh luput, semak tarikh produk itu dihasilkan, dan buang selepas 3 tahun tidak digunakan.

Jadi selepas ini, diharapkan kita semua lebih peka dan teliti ketika membeli barangan-barangan ini dan juga barangan lain, supaya mendapat faedah dan manfaat yang lebih. Juga bagi mengelakkan kejadian yang tidak diingini.


Social Climber, Sejenis Penyakit Baru Masyarakat

Pernahkah anda mengenali seseorang yang hanya berkawan dengan orang tertentu sahaja, terutamanya yang mempunyai status yang lebih tinggi daripadanya sahaja baik dari segi kekayaaan, kuasa dan pengaruh?

Golongan social climber ini gemar berdamping dan berkawan dengan seseorang yang mempunyai status lebih tinggi daripadanya dengan harapan mereka mendapat tempias dari pada orang tersebut dan anggapan bahawa masyarakat sekeliling juga akan menyanjung tinggi terhadap mereka.

Seorang social climber boleh dikatakan mengalami penyakit jiwa. Mereka gemar mempamerkan sesuatu kemewahan seperti makan di tempat mahal, membeli telefon mahal, membeli pakaian berjenama dan mahal dan sebagainya.

Golongan seperti ini sanggup berhabis ribuan ringgit untuk berbelanja membeli pakaian mahal, kereta mahal, pakaian mahal, bercuti mahal dan sebagainya dengan niat untuk menunjukkan kepada orang lain mereka mempunyai banyak wang dan wajar dihormati.

Bagi mereka, tidak mengapa sekiranya terpaksa mengikat perut asalkan boleh menunjuk-nunjuk kepada orang lain.

Golongan muda yang merupakan golongan yang mudah terdedah kepada cara hidup social climber. Mereka ingin dilihat lebih berjaya berbanding rakan-rakan yang lain.

Maka tidak hairanlah golongan muda merupakan golongan yang paling ramai menjadi akibat membeli kereta mewah melebihi kemampuan. Golongan muda ini jugalah yang terpaksa mengikat perut setiap bulan dan pening kepala memikirkan hutang kereta yang perlu dilangsaikan setiap bulan.

Selalunya orang yang mengamalkan gaya hidup social climber ini adalah kerana pengaruh rakan sebaya. Mereka sanggup berhabis wang ringgit agar tidak dilihat miskin dan tidak berkemampuan berbanding rakan-rakan yang lain.

Oleh itu, pilihlah rakan yang sesuai. Selain itu, pastikan anda mempunyai perancangan kewangan yang kukuh. Berpijaklah di bumi yang nyata ketika berbelanja. Ingat, apabila anda ketiadaan wang kelak mungkin tiada siapa yang akan membantu anda.


6 Acara Marathon Yang Anda Wajib Sertai di Malaysia

Sejak setahun dua kebelakangan ini, acara larian marathon semakin meningkat popularitinya. Walaupun ianya mungkin sekadar trend, sekurang-kurangnya acara seperti ini mengajak rakyat Malaysia untuk bersukan dan mengamalkan gaya hidup yang sihat.

Di Malaysia sahaja,  mungkin terdapat lebih 10 acara marathon yang dianjurkan setiap tahun. Ini adalah 6 acara marathon yang mesti anda sertai. Senarai ini dipilih berdasarkan jumlah penyertaan, populariti dan maklum balas yang baik daripada peserta.

Nota: Terdapat banyak salah faham mengenai perkataan "marathon". Marathon merujuk kepada acara larian di mana jarak larian adalah 42km atau lebih tepat lagi 42.195km. Acara larian yang tidak mencapai jarak ini tidak dipanggil marathon.

Tidak dinafikan, SCKLM merupakan acara yang paling dinantikan oleh rakyat Malaysia dengan penyertaan puluhan ribu orang setiap tahun. Untuk menyertainya, anda perlulah mendaftar dengan pantas sebaik sahaja pendaftaran dibuka.

Penyertaan untuk Full Marathon (FM) atau Half Marathon (HM) selalunya penuh dalam masa beberapa hari sahaja. Untuk acara ini, laluan para peserta adalah sekitar Kuala Lumpur. Setiap tahun, acara ini mendapat liputan luas dan banyak laluan utama sekitar Kuala Lumpur akan ditutup sementara ketika acara ini sedang berlangsung. SCKLM juga mendapat banyak penyertaan oleh pelari elit dan antarabangsa.

PBIM merupakan acara terbesar marathon di utara tahan air dengan penyertaan puluhan ribu peserta dari dalam dan luar negara. Peserta yang menyertai acara ini akan berpeluang untuk berlari di jambatan ikonik, jambatan pertama Pulau Pinang.

PBIM selalunya diadakan pada waktu malam. Kepada anda yang tidak gemar berlari di bawah terik mentari, anda mungkin berminat untuk menyertai PBIM.

Borneo International Marathon merupakan acara terbesar dan berprestij yang dianjurkan di Kota Kinabalu. Pada tahun ini, BIM turut menyambut ulang tahun ke 10 penganjurannya.

Laluan acara BIM pada tahun ini adalah sekitar Kota Kinabalu dengan permulaan dan penamat di Stadium Likas.

Twincity Marathon sangat popular bagi peserta yang baru pertama kali ingin menyertai marathon kerana masa yang diberi (cut-off time) yang diberi adalah lebih panjang, iaitu 8 jam. Sebagai perbandingan, kebanyakan acara marathon di Malaysia mengehadkan COT kepada 6.5 jam atau 7 jam sahaja.

Untuk acara ini, para peserta marathon akan berlari mengelilingi Putrajaya dan Cyberjaya. Penyertaan setiap tahun sangat meriah dengan maklum balas baik daripada para peserta.

Selain PBIM, PNM adalah sebuah lagi acara marathon yang berlangsung pada waktu malam. Para peserta selalunya akan dilepaskan selepas waktu maghrib.

Memandangkan jalan raya di sekitara Putrajaya agak sunyi pada waktu malam, kawalan trafik selalunya tidak menjadi masalah buat penganjur.

Perlis Marathon merupakan sebuah acara marathon yang sedang meningkat naik dengan peningkatan jumlah penyertaan setiap tahun. Para peserta selalunya akan dilepaskan pada waktu tengah malam.

Acara ini juga meriah di mana sepanjang laluan, ramai penduduk kampung dan setempat akan berbaris di sepanjang laluan dan memberi sorakan kepada para peserta. Perlis Marathon juga menjadi pilihan ramai kerana bayaran yang dikenakan adalah yang termurah di Malaysia untuk acara marathon.


5 Faktor Perut Buncit Mengikut Fakta Saintifik

Perut buncit merupakan suatu masalah yang bukan sahaja melanda orang yang berbadan gempal, malah orang kurus juga boleh mengalaminya. Perut yang kempis menjadi impian setiap orang untuk kelihatan cantik tatkala mengenakan sebarang pakaian. Buat si montel, berbadan sedikit berisi tidak menjadi masalah asalkan perut mereka tidak kedepan dan menggelebeh. Bagi yang bertubuh kecil pula, memiliki perut buncit memang ketara dan memalukan sekali sehingga ada yang ingatkan anda sedang mengandung.

Jom ketahui punca berlakunya gejala perut buncit ini mengikut fakta saintifik perubatan.

Anda selalu mengalami gejala perut kembung dan kempis yang mengakibatkan rasa sakit, sembelit dan cirit-birit? Jangan risau kerana ianya sesuatu yang normal dan dialami semua orang. Sindrom ini melibatkan fungsi dan sistem usus anda terganggu. Keadaan seseorang yang mengalami perut sangat buncit, biasanya pada waktu petang memang tidak selesa dan mencacatkan penampilan si pemakai pakaian mengikut bentuk tubuh.

Justeru, anda dinasihatkan untuk tidak memakan makanan yang berasaskan serat bijian, contohnya seperti roti bijian penuh, oats, muesli, biskut penghadaman, bar bijiran dan bijiran sarapan pagi. Namun, biskut biasa, roti putih biasa dan kek adalah terkecuali. Praktikkan petua ini selama 3 bulan berturut-turut untuk mengempiskan semula perut anda.

Awas, jika anda terlalu kerap kentut melebihi 15 kali sehari, ianya mungkin petanda kepada pemakanan gas secara berlebihan tanpa anda sedari. Ingat, manusia yang normal akan kentut 14 kali sehari. Maka, cuba kurangkan pengambilan makanan karbohidrat yang lambat dihadam seperti kekacang, brokolo, kobis, buah prun, epal dan minuman beralkohol seperti wine yang lazimnya mengandungi gula tidak asli seperti sorbitol.

Bukan sahaja lambat dihadam, semua jenis makanan tersebut juga akan mengeluarkan gas sulfur semasa berada di dalam perut anda. Gas tersebut akan memasuki usus anda sehingga terjadinya perut kembung dan buncit.

Menurut pakar, cara pemakanan yang sewajarnya diamalkan seseorang ialah dengan cara perlahan, kunyah makanan sehingga hancur supaya ianya senang dihadam untuk disalurkan ke bahagian usus.

Penyakit seliak atau coeliac disease ini merupakan reaksi tubuh kepada sumber makanan seperti barli, gandum dan rai (gandum hitam). Elakkan pengambilan makanan yang mengandungi elemen tadi seperti pasta, roti, pai serta beberapa jenis sos dan kuah perasa.

Umumnya, golongan kanak-kanak merupakan golongan yang berisiko terkena penyakit ini. Tetapi, harus diingat ianya juga berpotensi menyerang golongan dewasa di pertengahan usia. Antara simptom penyakit seliak ialah mudah berasa letih, hilang berat badan tanpa sebab dan sering sakit di bahagian abdomen. Pesakit dinasihatkan berhenti memakan segala makanan dengan kandungan gluten.

Masalah kembung perut berkala boleh berlaku semasa datang bulan atau awal kehamilan. Hormon progesteron yang sedang aktif dan meningkat dalam tubuh dipercayai sebagai faktor penyumbang. Ianya mampu menjadikan seseorang itu moody, tidak selesa, tertekan serta senak yang mengganggu pergerakan harian. Apa yang lebih membimbangkan, ia juga membawa kepada sembelit. Masalah ini boleh diatasi melalui senaman dengan berjalan selama 30 minit sehari. Paling penting, minum air putih dalam kuantiti yang disyorkan, makan buah-buahan serta sayur-sayuran untuk menghalang sembelit dari berlaku.

Simptom kanser ovari bukanlah sesuatu yang mudah dikesan, namun perut buncit juga merupakan salah satu daripadanya. Selain itu, penghidap penyakit berbahaya ini juga selalu berasa senak dan sakit pada bahagian abdomen.

Menurut pakar, antara simptom utama seseorang itu menghidapi kanser ovari ialah perubahan pada saiz abdomen iaitu perut serta menghidap kembung perut. Malah, penghidap juga mungkin berasa sakit di bahagian abdomen, hilang selera makan dan sukar kencing.

Bagaimanapun, anda tidak semestinya dijangkiti penyakit di atas namun anda perlu sentiasa berhati-hati dengan sebarang perubahan pada tubuh anda.


Benarkah Permainan Fidget Spinner Ini Mampu Menghilangkan Stress?

Sejak kebelakangan ini, permainan yang dipanggil "fidget spinner" ini semakin popular dalam kalangan kanak-kanak. Orang dewasa juga tidak terkecuali.

Beberapa bulan dahulu, ianya sukar didapati di Malaysia. Mereka yang ingin mendapatkannya perlu membeli secara dalam talian (online) dari luar negara dan harganya tentulah lebih mahal. Kini ianya boleh didapati di pasar-pasar malam ataupun pasar pagi.

Harganya pula bergantung pada jenis, bermula RM10 sehingga RM50. Mungkin ada yang lebih mahal.

Alasan biasa yang diberi oleh golongan yang membeli permainan ini adalah ianya dapat menghilangkan stress. Persoalannya, benarkah?

Alasan yang biasa diberikan oleh anak-anak tentulah mengatakan bahawa permainan ini mampu menghilangkan stress ketika belajar. Walaubagaimanapun, mereka sebenarnya hanyalah terikut-ikut dengan rakan lain yang sudah memilikinya.

Bermain permainan ini tidak menghilangkan stress sebaliknya hanya menambahkan stress. Sebabnya, fidget spinner ini telah diharamkan di kebanyakan sekolah. Malah, ada guru-guru yang akan merampasa permainan ini daripada pelajar mereka. Oleh itu, apabila permainan ini dirampas, tentulah mereka akan bertambah stress.

Selain itu, bermain permainan ini ketika belajar juga sebenarnya mengganggu fokus anda ketika belajar. Sesetengah pelajar didapati lebih fokus membuat pelbagai trik dengan fidget spinner mereka berbanding menumpukan terhadap topik yang sedang diajar oleh guru.

Walaupun fidget spinner ini seakan-akan fenomena yang baru, ianya telah lama digunakan oleh pakar terapi atau kaunselor untuk kanak-kanak yang menghidap ADHD. ADHD atau Attention deficit hyperactivity disorder adalah sejenis keadaan di mana seseorang itu sukar untuk fokus dan mengawal kelakuan.

Untuk tulisan panjang lebar mengenai kaitan fidget spinners dan kebaikannya untuk golongan ADHD, boleh baca beberapa artikel yang berikut (artikel berbahasa Inggeris):

Walaubagaimanapun, sesetengah pengkaji masih tidak sependapat berkenaan keberkesanan fidget spinner ini buat golongan ADHD.

Sebelum fidget spinner, terdapat banyak juga permainan seumpanya. Antaranya fidget cube, pen spinner, stress balls dan lain-lain. Seperti trend-trend yang lain, dijangkakan trend fidget spinner ini juga tidak akan bertahan.


6 sukan paling pelik di dunia yang tak pernah terlintas di fikiran kita

Sukan merupakan satu aktiviti yang perlu diceburi oleh setiap orang supaya dapat mencergaskan badan dan mencerdaskan minda. Antara sukan yang popular dalam kalangan kita adalah bola sepak, badminton, hoki, berenang dan banyak lagi. Namun, ada juga sukan-sukan yang kita tidak tahu bahawa ianya wujud di dunia ini.

Hoki antara sukan yang paling popular dan bahaya di dunia. Selalunya kita nampak orang yang bermain hoki hanya memegang 'stick' atas padang ataupun atas ais kan? Tetapi, bermain hoki dengan berbasikal roda satu atau "unicycle" sambil memegang 'stick' ini merupakan sukan yang unik dan sangat popular di Kanada. Hanya dengan satu roda saja mereka mampu bermain hoki ok. Percayalah.

Mesti anda terbeliak mata tengok kan? Seriuslah permainan zaman kuno ini telah menjadi satu sukan yang banyak dianjurkan Liga sejak tahun 2006. Sukan ini diasaskan oleh "U.S Association of Rock Paper Scissors" (USARPS). Sungguh memang pelik pun sebab atlit-atlit dalam sukan ini mempunyai badan yang agak tegap dan berisi, namun realitinya tahu sendiri sajalah macam mana permainan ini.

Ikan tuna dijadikan sebagai satu sukan? Selalu orang anjurkan pertandingan memancing, tetapi lain bagi para peserta Festival Tunarama ini yang dianjurkan pada setiap tahun di Port Lincoln, Australia Selatan. Pertandingan melempar tuna ini adalah yang paling menarik kerana hadiah yang ditawarkan agak lumayan iaitu $7,000. Setiap peserta harus melepaskan seekor tuna dewasa seperti melemparkan cakera. Tetapi, ikan tuna yang digunakan ini merupakan ikan yang sudah busuk.

Dah tadi lempar tuna, ini kena lempar orang kerdil pula. Ya, ini merupakan satu sukan yang wujud di Australia pada tahun 80-an. Sebelum melakukan aksi ini, orang kerdil tersebut harus memakai sut yang khusus di mana dia akan dilempar di atas padang. Seperti permainan cakera juga, pemenangnya akan dipilih jika lemparan yang dibuat itu adalah yang paling jauh. Tetapi, banyak kritikan luar yang mengatakan sukan ini menjatuhkan maruah orang kerdil. Bagi orang kerdil pula, mereka protes akan kritikan itu kerana mereka juga ingin mencari rezeki. Rezeki mereka tidak terhalang jika sukan ini diteruskan. Memang orang Australia pelik-pelik kah?

Ok, ini sukan yang 'best' sebab penganjur sukan ini akan menggulingkan sebuah roda berisi penuh dengan keju ke arah kaki bukit dan para peserta harus turut berguling untuk mendapatkannya. Aksi ini bertempat di Gloucestersyire, Bukit Cooper, iaitu sebuah lereng yang sangat curam. Tidak hairanlah kalau terdapat antara mereka yang dalam keadaan mabuk turut bersama dalam acara sukan tersebut dan mendapat banyak kecederaan disebabkan terjatuh.

Perlumbaan sepanjang 200 meter ini akan dilalui oleh para suami yang perlu berlumba sambil memikul isteri mereka. "Isteri" dalam sukan ini bukan bermaksud isterinya sahaja. Mereka boleh saja mengendong mana-mana wanita yang lain yang ingin turut serta dalam acara sukan tersebut. Sepanjang 200 meter ini, akan ada banyak halangan seperti lumpur, air dan lain-lain yang perlu mereka lalui. Agak menghiburkan sebenarnya sukan ini kerana terdapat bermacam gelagat yang kita boleh lihat. Jika isteri tersebut terjatuh, sang suami akan didenda selama 15 saat. Sebenarnya acara ini cuma untuk suka-suka sahaja tetapi sudah dijadikan sebagai satu sukan khusus. Untuk pengetahuan anda, pemenang akan memenangi bir sebanyak berat isteri dia. Sukan ini berasal dari Finland.


Ini Caranya Orang Kurang Penglihatan Mengetahui Nilai Wang Kertas

Pernahkah anda tertanya-tanya bagaimana orang yang kurang penglihatan atau buta mengetahui jumlah wang kertas tersebut?

Minggu lepas semasa menemani emak ke pasar, seperti biasa kelihatan beberapa orang kurang penglihatan atau kurang upaya duduk di atas kerusi sambil memegang tabung. Setiap orang yang memberi sumbangan akan diberikan tisu.

Daripada beberapa orang tersebut, terlihat seorang daripadnya mengusap-usap tangan pada not kertas tersebut. Begitulah caranya mereka membaca atau mengetahui nilai wang kertas tersebut. Sama juga jika ingin membaca, golongan kurang penglihatan atau buta ini mempunyai kelebihan membaca tulisan braille. Sesungguhnya deria sentuhan mereka sangat kuat.

Mari lihat bahagian pada not kertas wang ringgit Malaysia yang boleh kita sentuh untuk mengetahui nilainya.

1. Pada not RM1 ini, terdapat satu garisan melintang pada bahagian bucu bawah dan kiri.

2. Pada not RM10 ini, terdapat dua garisan melintang pada bahagian bucubawah dan kiri.

3. Pada not RM20 ini, terdapat dua garisan menegak pada bahagian bucu bawah dan kiri.

4. Pada not RM100 ini, terdapat 3 bentuk diamond pada bahagian bucu atas dan kiri.

Selain itu, kebanyakan lif kini juga sudah dilengkapi dengan tulisan braille pada butang lif.


10 Pekerjaan Pelik Di Dunia Yang Tak Ada Di Malaysia

Apakah pekerjaan anda? Di zaman yang serba canggih dan moden ini, terdapat pelbagai pekerjaan yang dianggap sebagai pekerjaan lazim, antaranya adalah doktor, jurutera, peguam, akauntan dan sebagainya.

Namun, tahukah anda, disebalik pekerjaan yang lazim ini, terdapat pekerjaan yang sangat pelik sehinggakan anda meragui kewujudannya. Percaya atau tidak, pekerjaan-pekerjaan ini tetap wujud untuk memenuhi keperluan dan kemahuan pelik manusia-manusia di muka bumi ini.

Iluminasi.com ingin berkongsi 10 pekerjaan yang paling pelik di dunia yang anda tidak sangka akan kewujudannya.

Bagi yang tidak tahu, Amsterdam merupakan antara bandar yang mempunyai jumlah pengguna basikal yang paling tinggi di dunia. Dengan jumlah basikal yang terlalu banyak dan terusan yang besar dan panjang, maka pekerjaan ini wujud di sana. Tugas mereka adalah memancing basikal-basikal yang terjatuh ke dalam terusan tersebut.

Ya, kerja ini benar-benar wujud di Afrika selatan. Tugas sebagai pengasuh burung unta adalah memantau perlakuan dan pergerakan burung unta yang masih kecil. Pengasuh ini perlu sentiasa memerhatikan burung-burung unta bagi memastikan mereka selamat dan tidak mematuk sesama sendiri, serta mengelakkan mereka daripada melarikan diri. Gajinya bergantung kepada berapa banyak burung unta dan berapa baik kelakuan perangai mereka.

Di negara-negara di Amerika Selatan seperti Costa Rica dan Brazil, jenayah mencuri kenderaan adalah sangat lazim. Jadi jika anda seorang yang sangat protektif atau pemilik kenderaan yang sangat cerewet dan teliti, anda mungkin perlukan khidmat mereka ini. Mereka ini akan menjaga kereta anda, seperti pengawal peribadi untuk kereta, dan akan memukul sesiapa sahaja yang cuba untuk mencuri kereta anda.

Ya, kerja ini juga amat pelik tetapi wujud, kebanyakan di Jepun. Kerja mereka sudah dijelaskan oleh namanya sendiri. Mereka dibayar mengikut jam, dan pekerja tersebut perlu meneman pelanggan dengan memeluk sehingga tidur atau hanya tidur di sebelahnya. Kebanyakan pekerja ini adalah wanita.

Disebabkan bandar Jepun yang amat padat dan hampir kesemua daripada mereka menggunakan kenderaan awam, terutamanya di Tokyo, maka pekerjaan Oshiya ini perlu ada di Jepun. Tugas Oshiya adalah menolak penumpang-penumpang ke dalam tren bagi membolehkan mereka masuk ke dalam tren yang sememangnya sudah penuh dan padat dengan penumpang lain, terutama ketika waktu sibuk iaitu waktu orang pergi kerja dan pulang dari kerja.

Toques adalah mereka yang bertanggungjawab untuk memberikan renjatan elektrik kepada orang yang mabuk. Mereka akan berjalan-jalan sambil membawa bateri yang akan menghasilkan dan mengeluarkan tenaga elektrik, dan merenjatkan badan mereka yang mabuk oleh pengaruh alkohol, bagi menyedarkan mereka. Toques akan mengecaj sejumlah wang untuk setiap kali renjatan.

Mereka ini adalah ahli yang terlatih untuk membezakan jantina anak ayam. Cara yang paling lazim untuk menentukan jantina anak ayam adalah dengan cara 'venting', di mana pekerja-pekerja ini akan memicit badan anak ayam tersebut dengan tekanan yang secukupnya, tetapi tidak terlalu kuat. Dengan cara ini, kemaluan anak ayam tersebut akan terlihat secara sendiri.

Di Tehran, Iran, pihak berkuasa tempatan mempunyai undang-undang yang hanya membenarkan sejumlah bilangan kenderaan sahaja yang boleh berada di atas jalan pada satu-satu masa. Mereka melaksanakannya dengan membenarkan kereta yang bernombor pendaftaran yang berakhir dengan nombor genap berada di atas jalan pada hari ini, dan yang berakhir dengan nombor ganjil pada esok harinya. Jadi, bagi mereka yang tidak dibenarkan memandu pada hari-hari tertentu, mereka akan membayar seseorang untuk berdiri dan menghalang nombor pendaftaran mereka daripada dilihat oleh penguatkuasa.

Namanya sudah pelik, apatah lagi pekerjaannya. Pendukacita professional dianggap satu pekerjaan yang mulia dan menjadi kerjaya yang diingini. Mereka ini dibayar untuk meluahkan kesedihan secara lisan dan menangis untuk menambahkan suasana sedih terutama ketika pengebumian.

Penulis agak keliru sama ada nak nangis atau gelak apabila membaca nama pekerjaan ini. Pemohon maaf professional menawarkan khidmat memohon maaf bagi pihak orang lain. Adakah mereka terlalu sibuk, atau malas untuk memohon maaf, sehingga memerlukan khidmat ini?

Bagi penulis, kerja apa sahaja pun tak ada masalah asalkan ia datang dari sumber yang halal. Selamat bekerja!


Lelaki Ini Beli Kompleks Apartment Bernilai 4 Juta USD Dan Beri Ibu Tunggal Tinggal Percuma

Seorang lelaki yang dikenali sebagai Travel Guru, Rick Steve, telah membeli sebuah bangunan apartment yang dianggarkan bernilai 4 juta USD dan telah menyerahkan kepada organisasi tidak berasaskan keuntungan (non-profit organisation), YWCA, untuk dikendalikan bagi menempatkan ibu-ibu tunggal dan gelandangan wanita dan kanak-kanak untuk tinggal di situ, tanpa sebarang bayaran.

Beliau membeli apartment itu pada 2005, dan semenjak itu bekerjasama dengan YWCA untuk membantu dan menempatkan ibu tunggal yang berpendapatan rendah di apartment tersebut. Steve berkata di dalam blog miliknya bahawa antara salah satu projek yang menjadi kegemaran dan berharga baginya adalah projek rumah mampu milik.

Menurut Steve, 20 tahun lalu, dia telah membuat satu skim di mana beliau boleh menyimpan wang persaraannya bukan ke dalam bank untuk mendapatkan faedah, tetapi untuk membeli apartment murah untuk membantu jiran yang tidak mampu dan susah.

Projek yang diusahakannya pada 2005 itu berkembang dan akhirnya beliau berjaya memiliki keseluruhan kompleks itu. Dengan bantuan rakan kongsinya iaitu YWCA dan Rotary Club of Edmonds, mereka kemudiannya melakukan penambahan dan pengubahsuaian kepada unit-unit apartment tersebut dengan bantuan daripada kerajaan tempatan serta daripada Gates Foundation.

Ibu tunggal dan anak-anak mereka kemudiannya berpindah masuk ke kompleks milik Steve, yang dinamakan 'Trinity Place'. Kompleks itu hampir penuh, sejak dari 2005 hingga 2016.

Steve telah menyerahkan kompleks tersebut kepada YWCA pada tahun ini dan rancangan seterusnya adalah untuk memberikan inspirasi kepada mereka yang bernasib baik dan berkemampuan agar menggunakan rancangannya bagi membantu mereka yang tidak bernasib baik.

Kita semua boleh mengambil iktibar daripada kisah ini, yang mana kita tidak perlu menjadi kaya terlebih dahulu untuk membantu orang lain. Mula dengan langkah kecil membantu mereka yang tidak bernasib baik dengan apa yang termampu dan dunia ini akan menjadi lebih baik.


6 Tips Berguna Kawal Perbelanjaan Semasa Bulan Ramadhan

Pejam celik pejam celik, kita sudah semakin hampir dengan bulan Ramadhan yang penuh barakah serta lebih baik dari seribu bulan. Namun, antara masalah yang sering dihadapi masyarakat kita pada bulan mulia ini ialah pembaziran. Kami sediakan beberapa tips untuk anda sekeluarga supaya dapat mengelakkan diri dari amalan syaitan ini.

Pertama sekali, rancang perbelanjaan barangan keperluan lebih kurang 2 minggu sebelum Ramadhan bermula. Buat senarai harian secara terperinci dan beli item secara pukal. Elakkan membeli barangan yang tiada dalam senarai. Ini bagi memastikan anda tidak lari bajet sewaktu mengunjungi kedai runcit atau pasaraya.

Pastikan anda buat anggaran jumlah ahli keluarga atau tetamu yang akan ada berbuka puasa bersama. Jangan berlebih-lebihan sehingga menyebabkan makanan tidak diluak dan akhirnya dibuang ke dalam tong sampah. Beli juadah yang anda benar-benar boleh habiskan sewaktu berbuka. Pastikan juga peti ais dan rak makanan anda sentiasa tersusun rapi bagi mengelakkan pembaziran barangan makanan yang sudah dibeli.

Jangan membazir dengan menganjurkan majlis berbuka puasa untuk tujuan bermegah atau menunjuk-nunjuk. Ingat, bukanlah tujuan sebuah majlis iftar itu diadakan untuk berbangga dengan kemewahan dan harta kekayaan yang anda ada. Memadailah untuk mengajak teman rapat, jiran atau saudara-mara terdekat sahaja.

Elakkan dari membeli barang masakan atau makanan sewaktu anda sedang berpuasa. Ini kerana anda akan cenderung untuk membeli barangan yang melebihi dari yang sepatutnya. Sebaiknya, kunjungi pasaraya selepas solat Maghrib. Latih diri untuk tidak mudah terpengaruh dengan sebarang bentuk iklan promosi.

Membeli dalam kuantiti yang terlalu banyak boleh mengakibatkan pembaziran. Diingatkan juga untuk anda semak terlebih dahulu tarikh luput kesemua produk yang ingin dibeli. Ingat, beli makanan yang berkhasiat sahaja. Sebagai contoh, elakkan dari membeli minuman ringan sewaktu berbuka dan sahur kerana ianya boleh mengakibatkan masalah buah pinggang yang kronik. Minumlah air putih kerana ianya bukan sahaja dapat menghilangkan dahaga malah dapat dihadam dengan baik.

Untuk berjimat, sebaiknya anda buat perbandingan harga terlebih dahulu di internet atau dapatkan katalog pasaraya-pasaraya terkemuka yang ada. Kebiasaannya akan ada produk alternatif yang boleh didapati dengan harga yang lebih murah di pasaraya tertentu. Tahan diri dari membeli barang yang tidak mahu dibeli meskipun ianya datang dengan diskaun atau tawaran hebat seperti 'beli 1 percuma 1'. Percayalah, ianya hanya taktik pemasaran yang bertujuan untuk menarik perhatian anda.

Kesimpulannya, cuba hayati maksud sebenar bulan Ramadhan ini dan anda pasti akan bersederhana dari segi perbelanjaan dan aspek lain. Ingat, apa yang mendorong kita untuk membazir adalah nafsu semata-mata. Apakata kita cuba memenuhi tuntutan agama dan mengurangkan perkara duniawi yang melalaikan. Selamat menyambut bulan Ramadhan!


Bill Gates kongsi 4 tips mendidik anak

Walaupun lebih terkenal sebagai seorang usahawan, Bill Gates juga terkenal dengan prinsip tegas mendidik anak-anaknya. Beliau mempunyai seorang isteri bernama Melinda dan 3 orang anak, Jennifer, Rory dan Phoebe.

Sebagai seorang bilionair dan orang terkaya di dunia, tugas sebagai bapa semestinya sukar buat beliau memandangkan anak-anaknya sudah dilimpahi kemewahan sejak daripada mereka kecil.

Walaupun begitu, Bill Gates seorang yang bijak. Beliau tidak memanjakan anak-anak beliau dengan kemewahan tetapi mempunyai prinsip yang tegas sebagai seorang bapa agar anak-anaknya kelak boleh berjaya dengan usaha mereka sendiri.

Sebagai ibu bapa, adalah sukar untuk mengatakan "tidak" kepada anak-anak. Walaubagaimanapun, menurut Bill Gates, apabila kita tegas mengatakan "Tidak" kepada anak-anak, kita sebenarnya mengajar mereka untuk menghormati kita dan membuatkan mereka lebih bersyukur dengan apa yang sudah dimiliki.

Sebagai bapaa, Bill Gates telah menetapkan bahawa umur 13 tahun adalah umur yang sesuai untuk memberikan telefon bimbit. buat anak-anaknya. Oleh itu, sebelum anak-anaknya mencapai umur ini, beliau bertegas tidak akan memberikan mereka telefon bimbit.

Walaupun memiliki kemewahan, Bill Gates mengajar anak-anaknya supaya berusaha sendiri sekiranya mereka memiliki sesuatu. Hal ini dapat melatih anak-anaknya supaya rajin dan dapat mengenal susah payah bekerja sebelum memiliki sesuatu.

Bill Gates memotivasikan anak-anaknya untuk berusaha dengan memberi mereka upah untuk melakukan kerja-kerja rumah seperti menyapu sampah, mengemas rumah dan sebagainya.

Bill Gates terkenal sebagai salah seorang bilionair yang gemar bersedakah. Beliau mempunyai sebuah pertubuhan yang diberi nama Bill & Melinda Gates Foundation yang bertujuan untuk memberi bantuan kesihatan, memberi pendedahan pendedahan dan peluang pendirikan, mengurangkan kadar kemiskinan dan meningkatkan akses kepada teknologi.

Bagi Bill Gates, anak-anak yang dilatih dengan aktiviti kemasyarakatan dan sukarelawan dengan masyarakat akan membantu melatih jati diri mereka dan bersyukur dengan kejayaan yang dinikmati.

Bill Gates berkata, beliau bersyukur kerana telah menemui kerjaya yang sangat diminati dan membolehkan beliau menikmati kejayaan yang dikecapi kini. Beliau juga sentiasa berharap anak-anaknya akan berjaya apabila mereka menemui kerjaya yang diminati dengan memberi mereka pelbagai pendedahan.

Sebagai ibu bapa, kita haruslah memberi anak-anak peluang untuk mengeksplorasi dunia mereka. Sokong mereka tetapi pada masa yang sama pantau minat mereka agar mereka tidak tersalah membuat keputusan.


Sejarah 10 Alatan Rumah Yang Tercipta Tanpa Disengajakan

Tak kiralah sehebat mana atau seringkas mana pun sesuatu ciptaan itu, memberikan impak kecil atau besar dalam kehidupan kita, semua ciptaan mempunyai tujuan dan cara unik masing-masing untuk memenuhi kehendak hidup kita. Daripada penciptaan seringkas klip kertas hinggalah kepada penciptaan kapal terbang, semuanya amat berguna, dan memudahkan hidup kita dengan cara yang berlainan.

Ciptaan-ciptaan ini memerlukan kerja keras dan usaha yang berterusan tanpa putus asa sebelum siap dan boleh memberi manfaat. Namun, kadang-kadang ciptaan hebat juga tercipta melalui insiden tidak sengaja dan kebetulan. Tak percaya?

Kami kongsikan dengan anda 10 ciptaan yang kita guna dalam kehidupan seharian yang tercipta secara kebetulan.

Antara ciptaan yang paling disukai oleh penggemar makanan dan terkenal di setiap dapur di rumah. Makanan semalam yang disimpan di dalam peti sejuk boleh dipanaskan dengan sekelip mata sahaja.

Pada tahun 1945, Percy Spencer sedang menguji tiub vakum baru yang dikenali sebagai magnetron. Ketika sedang membuat eksperimen pemancaran gelombang mikro, beliau menyedari bahawa coklat di dalam poketnya mula cair. Beliau yang tertarik dengan insiden itu kemudiannya melakukan beberapa ujikaji lagi dengan menggunakan popcorn dan juga meletupkan sebiji telur, menggunakan gelombang mikro, dan menyedari potensi yang ada pada gelombang ini untuk memasak.

Pada tahun 1947, Raytheon Corporation telah mencipta ketuhar gelombang mikro pertama yang diberi nama Radarange seberat 340 kilogram dan setinggi 167 sentimeter dan dijual dengan harga USD5000.

Pada tahun 1968, seorang ahli kimia yang bekerja untuk syarikat 3M, Spencer Silver, secara kebetulan telah berjaya mencipta pelekat 'mudah cabut' ketika cuba mencipta gam yang kuat untuk digunakan dalam pembuatan kapal terbang. Tanggapan beliau bahawa pelekat mudah cabut yang tidak meninggalkan kesan dan boleh digunakan semula itu mempunyai nilai yang besar disangkal dan tiada siapa bersetuju dengannnya.

Beliau berkempen mengenai penggunaan pelekat itu selama 5 tahun sebelum seorang dari syarikat 3M mendengar pendapatnya, namun ciptaan itu mengambil masa 7 tahun untuk disiapkan. Ia digunakan oleh 3M sendiri di dalam syarikatnya kerana pihak pengurusan mereka beranggapan ia tidak mempunyai nilai komersial.

Kemudian mereka cuba untuk menjualnya dalam pasaran, namun gagal, tiada siapa yang mahukannya. Mereka mencuba usaha terakhir dengan memberikannya secara percuma kepada banyak perusahan dan perniagaan. Akhirnya, semua syarikat mahukan 'post-it notes' ini dan kini ia terjual di lebih 100 buah negara serata dunia.

Pada tahun 1894, Dr. John Harvey Kellogg adalah seorang penguasa di Battle Creek Sanitarium di Michigan. Beliau dan adiknya, Will Keith Kellogg adalah pengikut kepercayaan Seventh Day Adventists, dan mereka sedang membuat pencarian makanan sihat untuk diberikan kepada pesakit yang mematuhi diet vegetarian mereka yang agak ketat.

Apabila Will secara tidak sengaja membiarkan gandum yang direbus di rumahnya, ia menjadi keras dan kering apabila beliau kembali ke rumah. Daripada membuang gandum itu begitu sahaja, mereka memasukkan ke dalam penggelek dan berharap ia akan menjadi lapisan doh, namun gandum itu merekah dan pecah menjadi serpihan. Mereka kemudiannya membakar empingan tersebut, dan memberi kepada pesakit-pesakit.

Ia menjadi sangat popular, dan mereka mempatenkan ciptaan itu dibawah nama Granose. Mereka membuat uji kaji terhadan gandum lain termasuk jagung, dan pada tahun 1906, Will menubuhkan syarikat Kellogg's untuk menjual empingan jagung. Namun, abangnya John Harvey yang mempunyai prinsip, enggan menyertai syarikat kerana tidak bersetuju dengan idea Will yang mengubah ciptaan mereka dengan menambahkan gula pada empingan jagung tersebut yang telah mengurangkan manfaat kesihatan.

Semua orang pasti pernah menggunakan pelekap sementara yang dikenali sebagai Velcro ini. Ia biasanya terdapat pada kasut sekolah kanak-kanak atau beg sendeng, dan sebagainya. Idea ini ditemukan secara kebetulan oleh jurutera Georges de Mestral, ketika beliau melakukan aktiviti mendaki pada tahun 1941.

Beliau mendapati tumbuhan kecil yang dikenali sebagai cockleburs melekat pada pakaiannya. Beliau kemudiannya meletakkan tumbuhan itu dibawah mikroskopnya dan menemui bahawa tumbuhan itu mempunyai cakuk dan tersangkut pada fabrik pakaiannya.

Dengan maklumat yang diperoleh itu beliau kemudiannya mencipta satu bahan yang boleh melekat sesama sendiri tanpa menggunakan pelekat. Maka dengan ini terciptalah Velcro. Antara kliennya yang terkenal adalah NASA, pada tahun 1960.

Saccharin digunakan untuk memaniskan minuman atau makanan tanpa menambahkan jumlah kalori pada produk tersebut.

Pada tahun 1879, saintis Constantine Fahlbergh yang bekerja di John Hopkins University telah menemui bahan ini, yang digunapakai ada abad ke-20 secara meluar. Selepas tamat waktu bekerja di makmal, Constantine pulang ke rumah dan bersedia untuk makan malam.

Namun, beliau merasa sesuatu luar daripada kebiasaan apabila roti yang dimakannya berasa sangat manis daripada biasa. Beliau kemudiannya menyedari bahawa beliau terlupa untuk membasuh tangan selepas habis kerja di makmal. Rupa-rupanya ketika beliau membuat uji kaji, sejenis bahan kimia telah tertumpah ke atas tangannya yang membuatkan apa sahaja yang beliau makan akan menjadi manis.

Beliau yang tidak pasti bahan kimia yang mana yang telah tertumpah itu, dan membuat keputusan untuk merasa setiap bahan kimia yang ada di dalam makmalnya. Sememangnya berbahaya namun terima kasih kepada keberaniannya, kini kita mendapat manfaat daripadanya.

George Crum, seorang chef, dilaporkan telah mencipta snek masin ini pada tahun 1853 di Saratoga Springs, New York. Menyampah dengan pelanggan yang kerap kali menghantar balik kentang goreng yang dimasaknya, dengan merungut bahawa kentangnya itu lembik dan tidak cukup rangup.

George kemudiannya memotong kentang senipis yang boleh, dan menggoreng dengan menggunakan minyak lemak yang panas, dan merenjiskan kentang tersebut dengan garam. Mengejutkan, pelanggan-pelanggan sukakan ciptaan baru itu dan menjadi terkenal dengan cepatnya di seluruh New England.

Pada 1985, Wilhelm Roentgen sedang menjalankan ujikaji menggunakan sinar katod, dan beliau menyedari bahawa kadbod yang terdapat di dalam bilik tersebut menjadi bercahaya walaupun sinar katod dan kadbod tersebut terhalang oleh blok yang tebal.

Satu-satunya penjelesan kepada insiden tersebut adalah sinar cahaya tersebut menembusi blok tebal yang padat itu.

Play-doh pada awalnya dicipta sebagai produk pembersih, namun ia tidak mendapat sambutan daripada orang ramai. Namun, Kutol, syarikat yang mengeluarkan Play-Doh menyedari bahawa kanak-kanak menggunakan produk tersebut untuk membuat dekorasi dan projek seni.

Mereka kemudiannya membuat keputusan untuk membuang elemen pembersih daripada Play-Doh dan menambah bau yang berbeza. Ia kemudiannya diterima orang ramai dan menjadi terkenal. Keputusan getir ini telah menyelamatkan syarikat ini daripada bankrup.

Pada 1903, ketika sedang bekerja di makmalnya, Édouard Bénédictus dengan tidak sengaja tertolak termos kaca jatuh daripada mejanya. Namun, apa yang menghairankan beliau, kaca-kaca itu tidak pecah hancur dan berselerak, tetapi hanya pecah, dan masih melekat antara satu sama lain.

Selepas menyiasat kejadian itu, beliau mendapati bahawa kaca termos itu mempunyai plastik selulosa nitrat, yang telah kering dan melekat dalam termos tersebut. Ia telah menghasilkan sejenis pelekat yang menyaluti bahagian dalam termos tersebut, membuatkan kaca itu tidak pecah berselerak.

Terdapat laporan yang menyangkal antara satu sama lain, sama ada beliau terus menyedari potensi penemuan tersebut atau beliau mengambil masa dengan membaca mengenai beberapa kes kemalangan yang melibatkan kecederaan serius akibat pecahan kaca. Tak kiralah apa pun, akhirnya, insiden yang dialami oleh Bénédictus secara kebetulan ini telah memberikan manfaat yang besar kepada dunia kini.

Pada 1942, Dr. Harry Coover dari syarikat Kodak Laboratories menemukan bahawan bahan yang diciptanya iaitu cyanoacrylate, adalah satu kegagalan besar. Ia sepatutnya menjadi bahan untuk menghasilkan 'precision gun sight', namun gagal. 6 tahun kemudian, ketika menguji rekaan baru untuk menghasilkan kanopi pesawat, beliau sekali lagi gagal, dan bahan yang sama menggagalkan eksperimennya, iaitu cyanoacrylate.

Namun, kali ini, Harry menyedari bahawa bahan ini menghasilkan ikatan yang sangat kuat tanpa memerlukan haba. Harry dan rakannya mula menguji bahan ini dengan melekatkan pelbagai jenis objek di dalam makmal mereka.

Akhirnya mereka berjaya menemukan kegunaan bagi bahan yang menggagalkannya sebelum ini, iaitu sebagai gam yang amat kuat. Harry telah mempatenkan penemuannya ini dan pada 1958, selepas 16 tahun usaha kali pertamanya gagal, cyanoacrylate telah berjaya menembusi pasaran sebagai 'Super Glue'.


Menurut Bill Gates, Ini Adalah Umur Yang Sesuai Untuk Anak-Anak Anda Menggunakan Telefon Bimbit

Walaupun merupakan seorang bilionair dan orang yang terkaya di dunia, Bill Gates juga terkenal sebagai seorang bapa yang mempunyai prinsip yang tegas apabila mendidik anak-anak.

Walaupun syarikat miliknya, Microsoft menghasilkan telefon pintar seperti Microsoft Lumia, Bill Gates mempunyai prinsip atau undang-undang sendiri mengenai pendedahan dan penggunaan telefon bagi anak-anaknya.

Menurut beliau, kanak-kanak hanya sesuai didedahkan dengan telefon bimbit apabila mereka berumur 14 tahun.

Jika di Malaysia, 14 tahun ini bersamaan apabila anak-anak anda sudah memasuki tingkatan 2. Prinsip yang dipegang oleh Bill Gates ini mendapat pujian banyak pihak kerana menurut kajian, pendedahan terlalu awal telefon bimbit terhadap kanak-kanak memberi banyak keburukan antaranya:

Berikut merupakan prinsip yang dipegang oleh Bill Gates dan isterinya, Melinda Gates terhadap anak-anak mereka:

Seseorang yang sudah berjaya seperti Bill Gates juga sudah maklum akan keburukan pendedahan penggunaan gajet kepada kanak-kanak yang belum tiba waktunya. Bagaimana pula kita belum berjaya seperti beliau?


Lihat Bagaimana Kuasa Media Sosial Berjaya Menyelamatkan Badak Sumatera Yang Hampir Pupus

Dengan media sosial, sesuatu berita baru sangat mudah tersebar tidak kira berita benar ataupun palsu.

Jika digunakan dengan betul, ianya sangat membantu dan memudahkan kita membuat sesuatu kebaikan. Hasil daripada kuasa sosial media, seekor badak sumbu yang diancam kepupusan telah mendapat perhatian yang sewajarnya daripada doktor pakar luar negara.

Mungkin tidak ramai antara kita sedia maklum bahawa badak Sumatera adalah binatang yang diancam kepupusan. Di seluruh dunia, secara anggaran hanya tinggal 100 ekor yang masih hidup dan 3 daripadanya hidup di hutan Malaysia.

Segala-galanya berjumpa apabila seorang journalis daripada Afrika Selatan, Adam Welts telah terbaca sebuah artikel mengenai dua ekor badak Sumatera betina yang hidup di Malaysia dan menghadapi masalah penyakit ketumbuhan di muka.

Adam telah menghubungi CEO pertubuhan Saving the Survivors (STS), Johan Marais. Johan telah menghubungi pihak Borneo Rhino Alliance, iaitu pertubuhan yang bertanggungjawab menjaga Puntung, iaitu seekor badak Sumatera betina. Pihak Borneo Rhino Alliance mengatakan mereka tidak mempunyai kepakaran untuk merawat penyakit ketumbuhan di muka Puntung.

Seterusnya, pihak STS telah mengambil inisiatif menghubungi beberapa doktor pakar antaranya daripada Singapura dan Thailand untuk melakukan pembedahan ke atas Puntung.

Segalanya berlaku hanya dalam tempoh 10 hari. Setelah 2 jam pembedahan dilakukan, Puntung kembali sihat. Lihat bagaimana satu tweet daripada seseorang telah berjaya menarik perhatian pihak yang bertanggungjawab untuk mengambil langkah yang sepatutnya untuk menyelamatkan Puntung.

Semoga kisah ini menjadi inspirasi kepada kita untuk menggunakan media sosial dengan sebaiknya untuk membuat kebaikan.


4 Wanita Bernama 'Maria' Yang Mengubah Dunia

Kami tidak pasti sama ada anda ada mengikut satu laporan yang dibuat oleh akhbar The Star mengenai kedatangan pelakon Jepun, Maria Ozawa ke Malaysia. Beliau dilaporkan tiba di Malaysia pada hari Sabtu lalu dan kini sedang melancong di sekitar Malaysia dengan teman lelaki beliau, seorang tukang masak selebriti bernama Jose Sarasola.

Mungkin ada diantara ada yang tertanya-tanya siapa Maria Ozawa. Kami mudahkan cerita, beliau adalah salah seorang pelakon filem porno paling terkenal di dunia yang kini nampaknya semakin berani (haha) menceburi bidang lakonan sebenar (haha lagi), menerusi beberapa buah filem yang diterbitkan di Indonesia dan Filipina. Dengan wajahnya yang unik kerana berketurunan Jepun dan Kanada, Maria Ozawa menjadi kegilaan (haha kali ketiga) anak muda, termasuklah di Malaysia.

Walaupun begitu, ramai juga sebenarnya individu lain yang bernama Maria dan sepatutnya dapat dijadikan idola yang lebih baik, berbanding Maria Ozawa. Kami persembahkan kepada anda 4 individu yang membuktikan kepada dunia wanita bernama 'Maria' mampu menggoncang dunia.

Bintang tenis Rusia terkenal bukan sahaja kerana kejelitaannya, beliau juga adalah bekas pemain nombor satu tenis wanita dunia. Selain itu beliau juga terkenal sebagai pemain tenis wanita paling kuat menjerit ketika perlawanan. Mula menyertai karier tenis sejak berumur 14 tahun, beliau mula dikenali selepas memenangi kejohanan berprestij Wimbledon pada 2004. Sepanjang karier tenisnya beliau sentiasa berada dalam kelompok pemain terbaik walau bagaimanapun, pada 2016 selepas satu ujian dadah, beliau digantung 15 bulan kerana mengambil bahan terlarang. Pada April 2017, beliau kini dibenarkan menyertai semula kejohanan.

Dilahirkan pada tahun 1717, Maria merupakan waris kepada kerajaan Austria. Oleh kerana ayahnya risau takhta warisannya tidak dapat diturunkan kepada anak perempuan, Charles VI memohon untuk menukar undang-undang di Eropah bagi membenarkan anak perempuan dipilih menjadi raja Austria. Pada tahun 1740, Maria Theresa menaiki takhta menjadi pemerintah kepada Dinasti Habsburg dan melepaskan pemerintahan pada anaknya, Marie Antoinette pada tahun 1780. Anaknya menjadi Raja terakhir Perancis sebelum dijatuhkan melalui pemberontakan Revolusi Perancis.

Kita lebih mengenali nama beliau sebagai Corazon Aquino tetapi nama penuhnya mengandungi nama Maria. Merupakan presiden ke 11 kerajaan Filipina beliau adalah orang yang mengembalikan sistem demokrasi ke negara Filipina selepas pemerintahan diktator Ferdinand Marcos. Suaminya telah mati dibunuh oleh pembunuh upahan Ferdinand Marcos, membuatkan Maria menjadi calon Presiden Filipina bagi pihak pembangkang. Beliau mengambil alih jawatan selepas Ferdinand Marcos melarikan diri dan mengepalai kerajaan Filipina sehingga tahun 1992.

Biasa dengar kan perkataan Montessori? Maria Montessori adalah pelopor kepada teori pendidikan awal kanak-kanak yang masih diamalkan sehingga sekarang. Maria lahir pada tahun 1870 di daerah Chiaravalle, Itali. Memperkenalkan sistem berasaskan kajian beliau, Maria berjaya melaksanakan sistem tersebut sehingga hampir 1000 buah sekolah di Amerika Syarikat menggunakan kaedah tersebut. Beliau dicalonkan untuk dua anugerah Nobel sebelum beliau meninggal pada tahun 1952 di Belanda. Pada tahun 1960, 8 tahun selepas kematian beliau, sistem montessori yang diperkenalkan oleh beliau berkembang pesat ke seluruh dunia.

Macam mana? Hebat tak orang yang bernama 'Maria' ni sebenarnya. Di negara kita pula, kita ada Maria Farida, Maria Arshad serta Maria Chin Abdullah yang mungkin bukan semua setuju pandangan beliau. Hebat-hebat orang nama Maria ni.

Kami berharap dengan artikel ini, anda mampu mengenali lebih ramai 'Maria' lain dan bukannya hanya sekadar Maria Ozawa sahaja.


Kontroversi Buku Fattah Amin dan Hubungannya Dengan Masyarakat Kita

Saya tahu pada ketika ini, mengutuk Fattah Amin adalah sesuatu yang ramai lakukan. Apatah lagi beberapa hari lagi, akan berlangsungnya Anugerah Bintang Popular Berita Harian 2017 dan Fattah Amin adalah antara artis paling banyak pencalonan.

Jika kita fikirkan sebetulnya dengan hati yang ikhlas nak berfikir tanpa berat sebelah, Fattah Amin bukan masalah sebenarnya. Apabila kita buka Facebook, setiap hari kita boleh nampak kawan-kawan kita kongsikan pelbagai kisah. Apa yang anda selalu nampak kawan-kawan anda kongsikan?

Adakah anda nampak sebuah portal kongsikan kisah "suami tangkap isteri curang dengan kawan baik" yang membuatkan anda tertarik untuk baca sampai habis?

Selesai membaca, anda layari lagi Facebook ternampak berita "lelaki menyamar jadi perempuan untuk tangkap gambar wanita tengah tukar baju di Mid Valley." Anda rasa anda perlu baca, jadi anda pun baca.

Habis baca artikel itu, nampak pula ada perkongsian di laman portal itu yang tajuknya "lelaki Melayu ini tunjuk kekayaan sebenar selepas dikecewakan teman wanita yang mata duitan." Anda buka baca dan anda seronok tengok teman wanita dia dikenakan.

Kemudian, selepas 3 artikel berat, anda rasa mahu baca benda ilmiah. Anda pun jumpa perkongsian artikel rakan anda - "Kajian membuktikan mereka yang mejanya bersepah lebih kreatif."

Anda pun buka baca, tanpa menyemak dari mana datangnya bukti kajian itu atau hanya sekadar satu kesimpulan yang dibuat oleh jurnalis.

Bolehkah saya katakan, secara majoriti kita sendiri sebagai satu masyarakat pun suka baca benda mengarut dalam tabiat seharian kita? Oleh kerana kita suka, jadi banyaklah pihak yang gemar mengambil peluang untuk menghidangkan artikel-artikel sebegitu kepada kita, kerana permintaannya bukan sekadar ada, malah banyak.

Jika kita cuba senaraikan kebanyakan portal popular di kalangan rakyat kita, kebanyakannya lebih kepada memaparkan kandungan berbentuk hiburan ringan.

Mengapa tidak ramai yang mempersoalkan kandungan dan isi yang dipaparkan dalam portal atau laman web sebegitu? Jika ada yang mempersoalkan pun, besar kemungkinan kerana puncanya dari kes curi artikel atau status Facebook orang lain tanpa kebenaran tuan punya badan.

Kita mampu terhibur membaca apa saja yang mereka kongsikan, waima video orang bergaduh kerana kes potong queue traffic jam sekalipun atau video gadis sekolah bergaduh berebut teman lelaki, semuanya mampu kita habiskan masa kita menonton atau membacanya.

Apa faedah yang kita dapat melihat orang lain terbuka aibnya, orang lain diperburukkan atau bersorak kegembiraan kita melihat orang lain bergaduh dalam internet?

Rasanya, kita semua sedari yang itu semua pengisian masa tanpa faedah tetapi tidak banyak suara kedengaran membantahnya. Takkanlah kita perlu anugerah pada mereka ini baru kita hendak nampak yang isi kandungan sesetengah pihak ini sepatutnya dipersoalkan?

Tidak mengapa sebenarnya hendak 'buang masa' dengan membaca artikel-artikel karut tanpa manfaat ini, tetapi jangan lah sampai kita hanya menjadikan itu sahaja bahan bacaan kita. Seeloknya kita kurangkan membaca benda tidak berfaedah serta mengurangkan masa kita menonton video-video viral yang selalunya lebih banyak menimbulkan isu buruk berbanding positif.

Sebagai satu masyarakat, menyalahkan Fattah Amin adalah tindakan mudah dan senang yang boleh kita ambil, untuk mengelakkan kita mendepani masalah kita yang sebenar: adakah benar kita meluangkan masa kita membaca bahan-bahan yang berfaedah di internet atau sebenarnya, kita hanya akan mempersoalkan sesuatu selagi apa yang kita suka tidak terganggu?Yang lebih penting, adakah apa yang kita baca hari-hari itu, sebenarnya kurang faedahnya berbanding apa yang 'ditulis' Fattah Amin dalam buku popularnya?


Kisah Hidup Jim Carrey: Pesakit Disleksia yang menyinar di pentas Hollywood.

Semestinya anda mengenali aktor kacak yang pernah popular dalam filem komedi The Mask. Ada saja gelagat Carrey yang membuat kita tak kering gusi. Antara yang terkesan di hati peminat ialah mimik muka beliau yang pelbagai.  James Eugene Carrey dilahirkan pada 17 Januari 1962 di Ontario, Kanada. Seawal umur 15 tahun, Carrey sudah mula membuat stand-up comedy di sekitar Toronto. Pada 1978, Carrey mula bekerja sebagai cleaner di sebuah kilang bagi menyara keluarganya, Setahun selepas itu, beliau berhenti daripada kilang setelah dapat tawaran untuk membuat persembahan pembukaan untuk rancangan komedi popular di Amerika, Buddy Hackett and Rodney Dangerfield.

Carrey mula menempa nama di Hollywood apabila dipanggil untuk membintangi telemovie 'Introducing......Janet'. Beliau juga telah muncul dalam program televisyen The Duck Factory and Jim Carrey’s Unnatural Act (1991) sehinggakan diberi tanggungjawab membawa watak utama dalam rancangan komedi yang hit di Amerika ketika itu, In Living Color. Ianya menjadi titik tolak kepada karier Carrey sehingga pada 1994, beliau dipanggil untuk membawa watak komedi dalam filem Ace Ventura: Pet Detective. Daripada situ, bakat besar yang ada dalam diri Carrey telah menarik minat pengarah dan penerbit di Hollywood. Mimik muka, meniru gaya dan physical brand yang ada pada Carrey membawa tuah apabila dia diundang untuk membintangi beberapa lagi filem komedi seperti The Mask (1994), Dumb andDumber (1994), Ace Ventura: When Nature Calls (1995), Batman Forever (1995), The Cable Guy (1996) dan Liar Liar (1997).

Namun di sebalik kejayaan beliau, ada cerita disebaliknya. Permulaan kisah beliau agak suram. Pada zaman awal persekolahan, Carrey menyifatkan dirinya sebagai seorang yang agak pendiam dan tiada kawan. Kemudian, beliau menyedari bahawa dia boleh mencari kawan dengan membuat orang ketawa. Dari situlah muncul pelbagai jenaka yang beliau reka. Akan tetapi tidak semuanya positif apabila guru kelasnya telah menulis di dalam kad laporan Carrey, " Jim akan siapkan kerjanya dahulu, kemudian mula mengganggu semua rakannya di kelas". Di rumah pula, beliau sangat terhibur dengan dirinya sendiri kerana suka membuat mimik muka di depan cermin.

Carrey mempunyai cita-cita yang tinggi dalam bidang komedi. Pada usia sepuluh tahun, beliau pernah menghantar resume kepada pelakon/komedian Carol Burnette, dengan harapan bakatnya digilap. Tetapi ianya tidak semudah yang disangka kerana usahanya itu hanya sia-sia. Beliau terpaksa bertarung dengan penyakit Dyslexia yang dialami untuk bersaing dengan pelajar normal yang lain. Carrey mempunyai kesukaran untuk membaca dan mengenalpasti setiap huruf dan memerlukan dia berusaha lebih dari orang normal bagi mengelakkan ketinggalan dalam pelajaran

Bapa Carrey antara insan yang tidak pernah menghalang cita-cita beliau malah mendorong dan selalu memberi idea tentang jenaka kepadanya. Kadangkala, bapanya turut sekali melayan karenah gila-gila Carrey sehinggakan ibunya berang lalu mengurung Carrey didalam bilik. Ia tidak menjadi masalah buat beliau kerana masih ada cermin untuk dia berhibur.

Salah satu halangan yang dihadapi ialah wang. Mereka tinggal dikawasan perumahan kos rendah. Walaupun masih bersekolah di siang hari, Carrey memaksa dirinya untuk bekerja dikilang selama 8jam pada waktu malam. Beliau putus asa kerana tidak memahami apa yang diajar disekolah. Beliau juga tidak ramai kawan kerana takut mereka yang mengenalinya akan tahu tentang kehidupannya yang serba kekurangan. Kerana menyedari sekolah tidak membawa dia kemana-mana, Carry memutuskan untuk berhenti dari persekolahan pada umur 16.

Bapanya beranggapan, persekitaran mereka telah memberi kesan kepada pembesaran anak-anaknya lalu berpindah ke Kanada walaupun tanpa apa-apa pekerjaan menanti. Mereka tinggal dalam sebuah Volkswagen camper yang di parking di sebuah tapak perkhemahan selama lapan bulan.

Dapatkah anda bayangkan seorang remaja yang tidak menikmati masa mudanya, tidak berpendidikan, dan malu atas kemiskinan hidup yang dihadapi. Namun, perasaan rendah diri yang ada pada Carrey membuatkan dia sedar dan perlu berusaha lebih keras dari orang lain. Pemangkin kepada bakat luar biasa dalam diri beliau lahir dari desakan hidup yang memaksa dia mengambil risiko melakukannya.

Jim berkata dia sangat mempercayai dengan keajaiban. Pada masa lapangnya di Hollywood, dia akan memandu ke Muholland Drive, sambil menikmati permandangan bandar, beliau akan berkata "Semua orang nak bekerja dengan saya. Saya adalah seorang pelakon yang baik. Saya dapat semua jenis tawaran filem yang hebat". Ternyata segala usaha dan tenaga Carrey berbaloi, selepas filem lakonannya Ace Ventura :Pet Detective, The Mask, dan Dumb & Dumber telah box office. Penerbit di Hollywood pula berani meletakkan bayaran sekurang-kurangnya 20 juta usd untuk satu filem. Tertanya ia sesuatu yang luar biasa dan boleh dibanggakan. Ketika ayahnya meninggal dunia, Carrey telah menulis sekeping cek bernilai 10 juta usd lalu meletakkannya  di dalam keranda sebagai tanda penghormatan kerana bapa Carrey satu-satunya insan yang selalu menyokong dan memberi semangat kepada Carrey untuk menjadi seorang bintang komedi.

Jadi bagaimana pula dengan kita? Jika kita seorang yang lemah dalam akademik, jangan berputus asa kerana rezeki itu boleh datang dalam pelbagai bentuk. Yang penting usaha dan optimis dalam setiap apa yang dilakukan. Diharap perkongsian kali ini akan memberi inspirasi buat semua pembaca.

Jim Carrey Success Story – From Struggling Dyslexic to Comedy Movie Mogul


Ramai tak tahu pokok tin boleh ditanam di Malaysia dan ada yang mengusahakannya

Tin atau nama saintifiknya ficus carica merupakan salah satu tumbuhan yang berasal di Asia Barat dan amat sesuai juga ditanam di Malaysia kerana cuaca negara kita yang mempunyai musim panas yang berpanjangan. Pokok tin mempunyai banyak khasiat dan manfaatnya untuk kegunaan manusia, bukan sahaja dari buah tetapi batang, getah, akar dan daun juga mempunyai banyak kelebihan dan khasiat tersendiri.

Pokok tin juga merupakan antara tumbuhan syurga yang disebutkan di dalam Al-Quran dalam surah At-Tin. Pokok tin ini mampu menghasilkan buah sepanjang tahun di negara ini berbanding negara lain di Asia Barat serta Eropah yang hanya mampu berbuah sekitar 2 kali setahun. Terdapat pelbagai jenis variasi pokok tin di negara kita ini, di antara variasi tersebut adalah TGF,BTM6,Blackjack,Green Jordan,Luv dan pelbagai jenis variasi lagi yang terdapat di negara kita ini.

Team iluminasi berkesempatan untuk menemubual seorang penkaji dan pengusaha dalam bidang tanaman tin ini iaitu Zulkhairi Kassim atau lebih dikenali sebagai Cikgu Zul kerana beliau tidak lokek untuk membantu siapa sahaja yang ingin bertanya mengenai selok-belok pokok tin.

S. Assalamualaikum Cikgu Zul, Boleh cerita sedikit mengenai latar belakang Cikgu Zul dan projek yang diusahakan sekarang ini oleh Cikgu Zul?

J : Waalaikumussalam, nama saya Zulkhairi Kassim, berumur 51 tahun. Saya merupakan seorang bekas jurutera sistem telekomunikasi dan amat berminat dalam bidang agro. Saya mula berjinak-jinak dalam bidang agro setelah berhenti dari menjadi jurutera. Saya banyak membuat kajian tentang teknik pembenihan secara keratan bagi jenis-jenis pokok yang sukar didapati di Malaysia atau mahal harganya seperti pokok tin,lemon dan lain-lain lagi. Saya banyak menyimpan baka-baka tin di sebuah universiti iaitu Universiti Malaysia Perlis (UNIMAP) di daerah Padang Besar,Perlis dan sekarang saya tengah usaha untuk memajukan sebuah bukit dengan keluasan tanah sekitar 8 ekar untuk dijadikan sebuah taman buah-buahan exotic terbuka. Untuk tempoh jangka panjang pula, ia akan dimajukan sebagai sebuah taman rekreasi, Insyaallah.

J:Pokok tin mula ditanam dan dikenali di Malaysia pada awal tahun 2013 dan menjadi satu industri baru dalam produk pertanian di Malaysia.

S : Harga jualan sesetengah variety pokok tin amat mahal, apa pandangan Cikgu Zul?

J : Bercakap tentang harga anak benih pokok tin yg mahal ini, bagi saya ianya satu batu penghalang bagi kemajuan industri yang baru nak menapak sendiri. Ianya terjadi disebabkan variety tin yang mempunyai beribu-ribu jenis dan wujud kelompok pengumpul variety yang menjadikan ia sebagai hobi dan juga terdapat masyarakat peniaga anak pokok samada yg sepenuh masa atau secara sambilan. Sebagai peminat atau pengusaha kita perlu bijak dalam mengatasi masalah harga anak benih yang tinggi. Ada formulanya untuk penjimatan kos benih untuk yang berminat untuk komersialkan pokok tin.

S : Ramai yang minat untuk mengumpul pokok tin tetapi tidak menumpu dalam bidang jualan buah tin, apa pendapat Cikgu Zul tentang perkara ini?

J : Majoriti yang berkecimpung dalam industri tin ini adalah orang kita. Maaf cakap, orang kita majoritinya suka menjadi pengikut dan juga kurang keberanian untuk menjadi pelopor. Industri tin ini jika dilihat adalah amat luas sebenarnya. Permintaan dalam pasaran bukan hanya anak benih tapi hasil-hasil yang lain seperti buah,tangkai daun,getah dan akar. Yang saya nampak masing-masing hanya tumpukan perhatian dengan jualan anak benih yang mewujudkan satu lambakan dalam pasaran hanya anak benih. Dari situ wujud satu situasi dimana masing-masing bersaing sesama sendiri sampai merosakkan harga pasaran itu sendiri. Permintaan buah yang tinggi diabaikan begitu sahaja.

S : Bagaimana pasaran pokok tin di Malaysia pada masa kini dan akan datang?

J : Saya penuh yakin yang Malaysia mampu menjadi salah satu negara pengeluar buah dan produk-produk hiliran yang berasaskan dari tin. Saya berkata begitu disebabkan faktor cuaca Malaysia yang panas dan pokok-pokok tin disini berbuah sepanjang tahun.

S : Apa harapan Cikgu Zul terhadap pasaran dari hasil pokok tin ini?

J : Saya amat berharap tin dapat menaikkan taraf hidup petani-petani di Malaysia memandangkan permintaan bahan mentah dari tin akan banyak diperlukan oleh pengusaha kilang memproses makanan .Kos yang tinggi untuk mewujudkan ladang tin juga kadang-kadang menjadi penghalang, jadi sebagai salah seorang pengusaha bertaraf ladang saya amat berharap agar pihak-pihak yang berkenaan dapat membantu golongan pengusaha tin komersial.

Itu di antara perkongsian yang amat berharga dari Cikgu Zul mengenai pasaran pokok tin di Malaysia. Tahukah anda, buah tin mempunyai rasa yang manis dan ia juga mengandungi zat yang sangat penting bagi tubuh manusia kerana dapat mengurangkan kolesterol jahat, menguatkan jantung dan juga kaya dengan mineral dan vitamin. Jadi anda boleh mula menanam pokok tin sebagai hobi malahan boleh juga menghasilkan produk-produk bermanfaat dari pokok tin.


Otak Wanita Sebenarnya Lebih Hebat Dari Otak Lelaki Dalam Aspek Tertentu

Menurut kajian terbaru yang dikendalikan oleh Erasmus University, mendapati bahawa otak lelaki adalah lebih pintar daripada otak wanita dengan anggaran perbezaan tahap IQ sebanyak 3.75 mata. Kajian tersebut yang dijalankan di Belanda itu dilakukan dengan mengimbas otak 900 orang lelaki dan wanita melalui imbasan MRI. Keputusannya, otak lelaki adalah lebih besar daripada otak wanita sebanyak 14%, dan otak lelaki mendapat markah yang lebih tinggi dalam anggaran kepintaran, termasuk keupayaan spatial.

Menurut kajian itu dan juga pakar-pakar, walaupun lelaki mempunyai otak yang lebih besar dan tahap IQ yang lebih tinggi, namun otak wanita berfungsi dengan lebih cekap dan efisyen, serta mengatasi otak lelaki dalam ujian memori. Wanita mendapat markah yang lebih baik berbanding lelaki melalui ujian memori, yang mana mereka dikehendaki mengingat 18 gambar mengikut urutan yang betul. Namun, ujian ini tidak memberikan apa-apa perbezaan pada tahap kepintaran wanita.

Perbezaan saiz otak oleh kedua-dua jantina ini menjadi perdebatan hangat dalam komuniti saintifik.

Juga, walaupun otak wanita lebih cekap efisyen berbanding otak lelaki, namun kebolehan otak lelaki mengatasi otak wanita dalam keupayaan spatial, iaitu melibatkan keupayaan untuk memahami, memikirkan dan mengingati hubungan di antara ruang atau objek.

Keupayaan spatial-visual digunakan dalam aktiviti harian seperti navigasi, memahami atau membaiki peralatan, dan memahami atau menganggarkan jarak atau ukuran. Ia juga melibatkan keupayaan melaksanakan kerja-kerja harian secara umum.

Mereka menyedari bahawa kajian sebelum ini mencadangkan otak wanita adalah lebih teratur atau memproses maklumat dengan lebih efisyen, namun tidak melihat sebegitu dalam kajian ini. Kajian ini menyokong dakwaan kontroversi yang diutarakan oleh Charles Darwin pada abad ke-19 bahawa otak lelaki adalah lebih besar daripada otak wanita. Dakwaan Charles menjadi kontroversi kerana beliau mengatakan bahawa keupayaan otak wanita berada di tengah-tengah antara otak lelaki dewasa dan kanak-kanak.

Tambahnya lagi, otak lelaki dan wanita adalah berbeza dan kita tahu bahawa keupayaan spatial lebih kepada otak lelaki, manakala wanita cenderung mempunyai perbendaharaan kata yang lebih baik. Namun dakwaan lelaki lebih pintar daripada wanita tidak semestinya benar kerana kekurangan bukti-bukti yang kukuh.

Jadi, apa pendapat anda? Adakah anda rasa kajian ini boleh diguna pakai ataupun tidak? Atau anda berpendapat ia bergantung kepada individu? Bagi penulis, dakwaan bahawa keupayaan spatial berpihak kepada otak lelaki berkemungkinan besar benar. Ia dibuktikan berdasarkan kehidupan sehari yang mana lelaki lebih hebat dalam membaiki peralatan, dan juga contoh praktikal, lelaki lebih hebat dalam memandu dan memarkir kereta berbanding wanita.

Bagi ujian memori pula, tidak syak lagi wanita lebih hebat. Sebagai contoh, wanita lebih mengingati tarikh-tarikh penting seperti hari lahir, ulangtahun perkahwinan, dan bak kata orang, jika wanita bergaduh dengan pasangan, hal-hal 5 tahun lepas pun wanita masih boleh ingat dan korek.

Apa-apa pun, kedua-dua jantina ini mempunyai kelebihan masing-masing. Ini hanya satu kajian, dan bukanlah penentu sebenar keupayaan otak masing-masing.


Kisah Disebalik Wallpaper Ikonik Windows XP

Bagi mereka yang pernah merasa zaman di mana Windows XP popular satu masa dulu, bermula sekitar tahun 2001 ke atas, pasti anda akan teruja melihat keindahan penghias skrin anda ketika pertama kali Windows XP dimulakan.

Gambar bukit menghijau dengan awan yang cantik, gambar tersebut kelihatan seperti gambar yang direka menggunakan perisian komputer untuk mencipta satu imej yang tidak seperti apa yang biasa kelihatan di sekeliling kita.

Walaupun begitu, ditegaskan di sini, gambar tersebut adalah gambar yang asli diambil tanpa sebarang pengubahsuaian dilakukan, kecuali pihak Microsoft menghijaukan sedikit bahagian bukit. Memang lokasi tersebut ketika gambar itu diambil rupanya seperti itu.

Pada tahun 1996, Charles O'Rear, bekas jurugambar kepada National Geographic sedang dalam perjalanan pulang ke rumahnya di California. Oleh kerana cuaca pada ketika itu baharu saja berlakunya hujan lebat, suasana pada ketika itu sangat segar kerana hujan yang turun membuatkan segala-galanya nampak lebih hijau. Sedang melalui State Route 12 iaitu nama lebuhraya bagi daedah Sonoma, O'Rear ternampak pemandangan yang sangat indah.

"Wow! Tuhanku! Rumputnya sempurna sekali. Hijau! Matahari pula baru hendak terbit. Ada awan!" fikir beliau.

Menggunakan peralatan kamera professional berformat sederhana Mamiya RZ67 yang dipegang dengan tripod dan masih lagi menggunakan filem berjenama Fujifilm Velvia yang digemari oleh jurufoto kerana kekuatan warnanya, O'Rear pun mengambil empat gambar pada ketika itu.

O'Rear pun memuatnaik gambar terbaik dari empat gambar yang ditangkap ke laman web Corbis untuk dijual lesen penggunaannya. 5 tahun kemudian, pada tahun 2000, pihak Microsoft menghubungi O'Rear dan menyatakan minat untuk membeli terus hakcipta gambar tersebut dari O'Rear dengan tujuan untuk menjadikannya sebagai penghias skrin utama Windows XP.

Bayaran yang diterima pula? O'Rear tidak dapat mendedahkan angka sebenar tetapi dia mengesahkan bayaran enam angka diterima, menjadikan gambar tersebut sebagai bayaran gambar kedua paling mahal diterima oleh seorang jurufoto untuk sebuah gambar.

Walaupun besar bayaran yang diterima O'Rear, beliau mengakui sedikit menyesal hanya meminta bayaran secara tunai untuk hakcipta sedangkan beliau boleh memilih untuk dibayar royalti yang sebenarnya mampu memberikan pulangan lebih baik untuk beliau, walaupun hanya beberapa sen untuk setiap pemasangan Windows XP. Dianggarkan jika beliau meminta bayaran secara royalti, dengan anggaran 10 billion kali penggunaan penghias skrin itu, beliau mampu memperoleh lebih 10 juta US Dollar.

Apabila menceritakan kisah bagaimana imej itu dihantar ke Microsoft pada ketika itu, O'Rear menceritakan yang Microsoft meminta beliau menghantar gambar tersebut melalui penghantaran kurier FedEx. Merasa risau jika apa-apa berlaku dalam proses penghantaran, O'Rear meminta amaun yang akan dilindungi oleh pihak FedEx. FedEx memberitahu satu amaun yang dirasakan oleh O'Rear terlalu rendah untuk sesuatu yang sangat bernilai.

Jadi Microsoft melalui akaun Corbis mereka memberikan tiket kapal terbang kepada O'Rear untuk menghantar sendiri gambar tersebut.

Begitulah kisah bagaimana gambar yang diberi judul "Bliss" akhirnya terpapar pada majoriti skrin pengguna komputer seluruh dunia, setiap kali mereka memulakan Windows XP buat kali pertama.

Apa yang amat dikagumi adalah betapa prihatinnya mereka yang berkaitan dalam urusan hakcipta. Walaupun O'Rear mengakui beliau ada tersilap dalam melakukan rundingan, tetapi untuk mendapat imbuhan enam angka hanya kerana sekeping gambar, ini adalah kisah yang mampu membuatkan kita pun kena rajin cari peluang. Mana tahu, nasib baik karya kita pula terpilih untuk membintangi kebanyakan skrin peranti elektronik pula.

Selepas berlaku beberapa projek penanaman pada bukit yang sama, kini lokasi gambar "Bliss" tidaklah seindah yang kita dapat lihat dalam gambar tersebut. Walaupun begitu, untuk mereka yang sempat menggunakan Windows XP, imej pertama yang kita lihat pada kali pertama kita mencuba Windows XP pasti akan terus tersemat disanubari.


Ini Kandungan Air Yang Kita Telan Bila Kita Terminum Air Laut

Pasti ramai yang gemar kerana memang seronok mandi di laut.

Sedang kita seronok mandi, mesti ada masanya kita tertelan air laut yang masin, membuatkan tekak kita rasa semacam, kerana kandungan garam dalam air laut yang tinggi. Tetapi, tahukah anda apa yang anda telan?

Seorang jurufoto, David Liittschwager yang gemar menangkap foto bersaiz makro telah mengambil foto apa yang terkandung dalam titisan air laut. Penemuan beliau menggunakan mikroskop yang membesarkan apa yang terkandung dalam air laut, sangat-sangat menakjubkan.

Ini adalah gambaran sebenar apa yang terkandung dalam air laut.

Bersaiz sangat-sangat kecil, anthropod yang lutsinar ini belum matang tetapi sudah mempunyai organ yang mampu dikenali.

Sejenis alga yang berupa seperti kotak yang dibuat oleh silica. Dianggarkan di dalam laut ada berjuta-juta hidupan seperti ini.

Sejenis cacing yang mampu membesar sehingga 5 inci panjangnya. Mempunyai sistem saraf sendiri, sepasang mata, mulut yang mempunyai gigi dan organ untuk menangkap mangsa.

Bergerak menggunakan bulu-bulu halus di badan, hidupan polychaete ini kelihatan seperti lipan yang berbulu.

Dikatakan sebagai salah satu hidupan paling primitif di bumi. Cyanobacteria mampu menggunakan cahaya untuk menghasilkan gula melalui proses yang mirip dengan fotosintesis.

Sejenis zooplankton yang kelihatan mirip dengan udang, codepods mempunyai sistem saraf sendiri yang mampu membantu mereka mengelakkan bahaya.

Jangan terkejut pula banyak telur ikan berlegar dalam air laut. Kebanyakan spesis ikan melepaskan tak terkira banyak telur ke dalam air setiap hari, majoritinya akan di makan. Oleh siapa? Kami pun tak pasti.

Dikatakan, gambar itu diambil dari spesimen yang hanya lebih setengah inci lalu dibesarkan 25 kali ganda dibawah mikroskop. Bayangkan dalam setengah inci, ada beribu hidupan lain yang tak pernah kita sangka ada.